Tanpa sokongan Bersatu, UMNO tak mungkin dalam kerajaan: Tuan Ibrahim

UMNO diingatkan supaya rasional dan matang kerana tanpa Bersatu mustahil mereka akan berada dalam kerajaan sekarang ini, kata Datuk Seri Tuan Ibrahim Tuan Man.

Timbalan Presiden PAS itu berkata UMNO tidak boleh mengenepikan jasa Bersatu yang banyak berjasa dalam pembentukan kerajaan sekarang dan menghargai rakan mereka tersebut kerana meninggalkan Pakatan Harapan (PH) untuk bersama dengan gabungan yang membentuk kerajaan sedia ada ketika ini.

“Apa jua muafakat politik kita tak boleh ketepikan rakan kita daripada Bersatu, tanpa mereka Umno pun tak mungkin berada dalam Kerajaan Persekutuan hari ini.

“Takkan bila kita tiba-tiba menang jadi kerajaan kita nak ketepikan sahabat kita.

“Kita berkawan waktu susah dan senang, dalam situasi yang gawat atau situasi yang tenang. Muafakat politik bukan sesuatu yang sementara tetapi menentukan hala tuju negara ke mana sebenarnya negara hendak di bawa kemana rakyat nak dibawa,” katanya semasa Muktamar Tahunan Pemuda PAS di Kedah, hari ini.

Mengulas lanjut, Tuan Ibrahim berkata rundingan agihan kerusi antara parti komponen Perikatan Nasional (PN) telah berjalan lancar dengan baik.

Katanya, soal agihan kerusi akan dapat diselsai selepas beberapa siri perbincangan diadakan.

“Kita telah tubuh jawatankuasa perundingan kerusi sebagaimana yang disebut oleh Ketua Pemuda dan kini kita telah memulakan perbincangan.

“Alhamdulillah ruang yang sangat mudah, perbincangan yang sangat baik dan Muafakatnya sangat utuh.

“Kita yakin kita boleh selesai dalam dua tiga kali perundingan…soal (agihan) kerusi akan selesai,” katanya.

Untuk rekod, UMNO sebelum ini membuat ketetapan mereka untuk menolak kerjasama dengan Bersatu dan akan bertanding pada pilihan raya umum ke-15 (PRU-15) secara solo.


PMX pulang ke tanah air dari Arab Saudi, tak dapat jumpa Putera Mahkota

Perdana Menteri Datuk Seri Anwar Ibrahim yang menamatkan lawatan rasmi tiga harinya ke Arab Saudi hari ini menganggap negara itu sebagai negara utama bagi Malaysia di Timur Tengah.

Bagaimanapun Anwar tidak dapat berjumpa dengan Penjaga Dua Masjid Suci dan Raja Arab Saudi, YTM Raja Salman bin Abdulaziz Al-Saud serta Putera Mahkota dan Perdana Menteri Arab Saudi, YAM Mohammed bin Salman bin Abdulaziz Al-Saud.

Ia merupakan negara luar ASEAN pertama dilawat secara rasmi oleh Anwar sejak menyandang jawatan Perdana Menteri ke-10, menurut laporan Bernama.

Bercakap pada sidang media di akhir lawatan rasmi tiga hari beliau ke Arab Saudi pada Jumaat, Anwar berkata undangan daripada kerajaan Arab Saudi dalam tempoh yang singkat (selepas pelantikannya sebagai perdana menteri) amatlah beliau hargai.

Sehingga kini, Anwar berkata hubungan Malaysia dengan Arab Saudi termasuk dalam urusan perniagaan, perbankan dan kegiatan Islam masih terjalin begitu baik.

Beliau berkata hubungan diplomatik kedua-dua negara yang akrab sejak dahulu itulah yang beliau mahu terus dapat dipertingkatkan.

Beliau juga berharap melalui hubungan baik ini, Malaysia dapat memperoleh manfaat daripada beberapa gagasan baharu Arab Saudi yang akan menjadikannya bukan sahaja sebagai markas Haji dan Umrah, tetapi juga tahap pemacuan keilmuan dengan Wawasan 2030 yang digagaskan Putera Mahkota Mohammed Salman Abdulaziz Al-Saud.

Sepanjang lawatan rasminya, beliau yang diiringi Menteri Luar Datuk Seri Dr Zambry Abdul Kadir dan Menteri Komunikasi dan Digital Fahmi Fadzil, antara lain sempat mengadakan pertemuan dengan komuniti perniagaan Arab Saudi di ibu pejabat Bank Pembangunan Islam, di sini.

Beliau turut menerima kunjungan hormat Setiausaha Agung Pertubuhan Kerjasama Islam (OIC) Hissein Brahim Taha dan Setiausaha Agung Liga Dunia Islam (Muslim World League – MWL) Sheikh Dr Mohammad bin Abdulkarim Al-Issa.

Selain itu, beliau turut menyaksikan majlis menandatangani tiga Perjanjian Persefahaman melibatkan syarikat swasta Malaysia dan Arab Saudi

Beliau dan delegasi juga sempat melengkapkan ibadah umrah di Mekah dan ziarah di Madinah serta beramah mesra dalam program iftar bersama rakyat Malaysia yang menetap di Jeddah, Mekah dan Madinah.

Anwar berkata pimpinan Arab Saudi juga sebenarnya telah memohon supaya beliau memanjangkan kunjungannya sekurang-kurangnya dua hari lagi untuk meneruskan pertemuan dengan pimpinan negara yang baharu menukar jadual mereka menjelang Ramadan.

“Saya sambut baik pandangan ini tetapi agak dukacita kerana tidak dapat memenuhi, termasuk pertemuan yang dijdualkan dengan Raja Arab Saudi Raja Salman bin Abdulaziz Al-Saud dan Putera Mahkota, kerana dijadualkan esok untuk majlis iftar bersama Yang di-Pertuan Agong dan sejurus selepas itu lawatan rasmi ke Kemboja,” katanya.

Anwar dan delegasi berlepas ke Kuala Lumpur daripada Lapangan Terbang Antarabangsa Putera Mohammed bin Abdulaziz, 12.30 pagi Sabtu, waktu tempatan.

Beliau dijadual mengadakan lawatan rasmi sehari ke Kemboja, 27 Mac ini.


Ekonomi negara diunjur positif tahun ini: Gabenor BNM

Ekonomi Malaysia diunjur berkembang antara 6.0 dan 7.5 peratus tahun ini, berbanding penguncupan 5.6 peratus pada 2020, disokong oleh faktor-faktor domestik seperti, penggunaan dan persekitaran luaran yang lebih baik berikutan pelancaran program vaksinasi, lapor Bernama, hari ini.

Selain inokulasi, tindakan pencegahan yang longgar dan Covid-19, peningkatan secara berperingkat situasi tenaga buruh negara, sokongan dasar yang berterusan untuk isi rumah dan perniagaan serta permintaan luaran yang semakin baik di tengah-tengah perkembangan teknologi akan memacu pemulihan ekonomi.

“Ekonomi Malaysia akan pulih kembali pada tahun 2021 dengan Keluaran Dalam Negara Kasar (KDNK) mencapai tahap sebelum Covid-19 menjelang pertengahan 2021,” kata Gabenor Bank Negara Malaysia (BNM), Datuk Nor Shamsiah Mohd Yunus pada sesi taklimat bersama editor pada Selasa.

Sektor pembinaan dijangka meningkat 13.4 peratus pada 2021 berbanding -19.4 peratus pada 2020, sektor perkhidmatan berkembang 6.6 peratus pada 2021 (-5.5 pada 2020) sementara sektor pembuatan lebih tinggi sebanyak 8.8 peratus pada 2021 (-2.6 peratus pada 2020).

Sektor pembuatan pula meningkat 8.8 peratus pada 2021 (-2.6 peratus pada 2020) sementara sektor pertanian, perhutanan dan perikanan menokok 4.2 peratus pada 2021 daripada -2.2 peratus pada 2020.

“Dan dalam unjuran kami, kami mengandaikan imuniti kawanan akan hanya dicapai pada suku pertama 2022. Kami turut mengandaikan sempadan antarabangsa akan terus ditutup tahun ini dan perintah kawalan pergerakan (PKP) akan lebih bersasar,” katanya.

Baru-baru ini, Tabung Kewangan Antarabangsa (IMF) telah menyemak semula unjuran pertumbuhan dunia bagi tahun 2021 sebanyak 0.3 mata kepada 5.5 peratus.

Ekonomi Malaysia menyusut 3.4 peratus pada suku keempat 2020 berikutan kemunculan semula Covid-19, menjadikan penguncupan sepanjang tahun kepada 5.6 peratus.

Nor Shamsiah berkata, potensi peningkatan kepada unjuran KDNK termasuk kemungkinan adanya permintaan di tengah-tengah simpanan tinggi yang dilihat di negara ini


PM jumpa Zuraida minggu depan

Perdana Menteri Datuk Seri Ismail Sabri Yaakob mengesahkan beliau akan bertemu Datuk Zuraida Kamaruddin minggu depan berhubung kedudukan Menteri Perusahaan Perladangan dan Komoditi itu yang menukar parti baru-baru ini.

Menurutnya beliau juga akan bertemu Presiden Bersatu Tan Sri Muhyiddin Yassin selepas pertemuan dengan Zuraida.

“Semalam, beliau menghadiri mesyuarat Kabinet seperti biasa. Seperti yang saya katakan, jawatannya tidak akan berubah sehingga saya mengesahkan peletakan jawatannya daripada Kabinet,” katanya pada sidang media di Kuala Lumpur.

Ismail Sabri turut bergurau bahawa pilihan raya umum akan datang semakin hampir dari hari ke hari, tetapi enggan mengulas lanjut apabila diminta memberi tarikh.

“Tiada perdana menteri pernah bercakap mengenai tarikh pilihan raya secara terbuka. Ia boleh menyumbang kepada iklim politik yang tidak stabil. Apa yang kita tahu, hari demi hari, pilihan raya semakin hampir,” katanya menurut laporan media.

Ismail Sabri juga menegaskan bahawa negara hari ini stabil dari segi politik dan kerajaannya tidak perlu bimbang tentang terganggu daripada pemulihan ekonomi Malaysia, yang katanya adalah masalah global.

Beliau berkata tumpuan kini adalah untuk menangani inflasi.

Pada 9 Jun lalu, Zuraida mengumumkan keluar daripada Bersatu dan menyertai Parti Bangsa Malaysia (PBM). Beliau juga mengumumkan akan meletak jawatan Menteri Perusahaan Perladangan dan Komoditi.

Tawarannya untuk meletak jawatan mencetuskan perebutan politik untuk mencalonkan penggantinya dengan Muhyiddin berkata jawatan itu harus diberikan kepada Bersatu sebagai sebahagian daripada “kuota” parti pemerintah.

Sebelum ini, Agenda Daily melaporkan halangan kuat daripada UMNO mungkin menyebabkan Ismail Sabri tidak melantik mana-mana pemimpin Perikatan Nasional (PN), khususnya daripada Bersatu, untuk menggantikan tempat Zuraida.

Biarpun, hak melantik menteri adalah prerogatif Perdana Menteri, Ahli Parlimen Ampang itu dijangka dikekalkan jawatannya buat sementara waktu, lagi pula beliau telah menyatakan sokongannya kepada Ismail Sabri.

Sumber memberitahu Agenda Daily walaupun menyedari bahawa kuota jawatan menteri yang kini dipegang Zuraida adalah milik Bersatu, Ismail Sabri telah menyatakan tidak ada rombakan Kabinet akan dilakukan.

“Manakala Bersatu pula tidak dapat memberi tekanan kepada PM untuk menggantikan kuota menteri atau tempat Zuraida itu dengan ahli Bersatu yang lain.

“Bersatu juga tidak akan berbuat demikian kerana tindakan itu akan menyebabkan politik negara kembali bergolak, sekali gus memberi kesan negatif kepada PN.

“Malah, jika tindakan itu diambil, PM boleh menghadap Yang di-Pertuan Agong menasihatkan baginda membubarkan Parlimen, sekali gus PRU-15 diadakan. Ini yang dikehendaki BN, tatkala kedudukan gabungan itu dikatakan semakin kuat dan boleh mencapai kemenangan besar,” katanya.

Sumber itu berkata jika keadaannya terlalu terdesak dan Ismail Sabri mempunyai alasan kukuh untuk rakyat mempercayainya, maka beliau boleh meminta Agong membubarkan Parlimen, walaupun baru-baru ini beliau membayangkan PRU-15 tidak akan disegerakan.

“Namun, dari sudut lain sekiranya Zuraida dikekalkan dan PM tidak diberi tekanan kuat oleh Bersatu, maka PRU-15 boleh ditangguhkan sehingga tamat penggal Parlimen tahun hadapan,” kata sumber itu.


Suri rumah rugi RM71,100 ditipu ‘Sifuku Millennium’ dalam FB

Seorang suri rumah mengalami kerugian RM71,100 selepas ditipu sindiket pelaburan wang tidak wujud menerusi aplikasi laman sosial yang menawarkan pulangan lumayan.

Ketua Jabatan Siasatan Jenayah Komersial Ibu Pejabat Polis Kontinjen Perlis, Superintendan Wan Aeidil Wan Abdullah berkata mangsa berusia 54 tahun itu tertarik dengan tawaran pelaburan berkenaan selepas melihat iklan “Sifuku Millennium” menerusi laman Facebook.

“Mangsa yang terpedaya dengan tawaran lumayan itu kemudian membuat pindahan wang permulaan berjumlah RM8,600 ke akaun bank yang diberikan oleh suspek pada 24 Mei,” katanya menerusi satu kenyataan hari ini.

Beliau berkata mangsa membuat beberapa pemindahan wang dalam tempoh seminggu bermula 24 sehingga 30 Mei.

Katanya wanita berkenaan telah membuat laporan polis pada semalam selepas suspek menyedari bahawa beliau telah diperdaya oleh suspek.

“Siasatan dijalankan mengikut Seksyen 420 Kanun Keseksaan kerana menipu dan polis akan mengumpul maklumat pemilik akaun bank yang digunakan suspek bagi transaksi pelaburan berkenaan,” katanya.

Wan Aeidil berkata mengikut statistik polis sebanyak 22 kertas berhubung kes penipuan babitkan pelaburan tidak wujud dibuka dalam tempoh Januari hingga 2 Jun melibatkan kerugian berjumlah RM211,393.16.

“Polis menasihati orang ramai agar tidak mudah percaya dengan iklan-iklan promosi pelaburan di media sosial dan dapat melakukan semakan terlebih dahulu menerusi perkhidmatan disediakan oleh Jabatan Siasatan Jenayah Komersial Bukit Aman,” katanya. – Bernama


Saman ibu model warga Belanda dibunuh akan dibicarakan

Permohonan polis dan kerajaan untuk membatalkan saman ibu kepada model warga Belanda Ivana Esther Robert Smit, yang mayatnya ditemukan di balkoni tingkat enam sebuah kondominium, lima tahun lepas ditolak.

Mahkamah Tinggi Kuala Lumpur dalam keputusannya hari ini mahu kes saman itu dibicarakan kerana didakwa terdapat kecuaian yang dilakukan oleh pihak berkuasa dalam mengendalikan siasatan pembunuhan tersebut.

Christina Carolina Gerarda Johanna Verstappen selaku plaintif memfailkan saman terhadap Ketua Polis Negara, Pegawai Penyiasat Dang Wangi ASP Faizal Abdullah, Menteri Dalam Negeri dan kerajaan Malaysia selaku defendan atas dakwaan melanggar kewajipan statutori dan cuai dalam siasatan bagi menentukan punca kematian anak perempuannya.

Pesuruhjaya Kehakiman Roz Mawar Rozain ketika menyampaikan keputusan itu memutuskan kes tersebut tidak sesuai dibatalkan kerana terdapat persoalan serius yang perlu dihujahkan melalui perbicaraan penuh.

“Ini bukanlah suatu kes yang jelas serta sesuai untuk diputuskan melalui permohonan pembatalan. Pihak defendan mendakwa mereka mempunyai imuniti di bawah Akta Polis 1967 juga telah menimbulkan beberapa persoalan undang-undang yang serius, yang perlu dibicarakan,” katanya menurut laporan BH hari ini.

Roz Mawar berkata ini bukan kes yang boleh ditentukan dengan jelas secara ringkas bahawa tuntutan plaintif tidak mampan.

“Selepas meneliti rayuan tersebut, mahkamah membuat kesimpulan bahawa terdapat kausa tindakan yang munasabah terhadap defendan. Saman plaintif bukanlah sesuatu yang remeh, menyusahkan dan satu penyalahgunaan proses mahkamah. Oleh itu, mahkamah menolak permohonan ini dengan kos RM5,000,” katanya.

Mahkamah menetapkan 14 Dis untuk pengurusan kes. Verstappen, 57, memfailkan saman itu pada 20 Nov 2020.

Pada 21 April 2021, Mahkamah Tinggi membatalkan saman plaintif atas alasan penyataan tuntutan tidak mematuhi Perintah 18, Peraturan 7 Kaedah-Kaedah Mahkamah 2012 dan selepas mengemukakan rayuan, Mahkamah Rayuan mengembalikan saman itu.

Dalam penyataan tuntutan, Verstappen berkata anak perempuannya yang berusia 18 tahun itu ditemukan maut di tingkat enam CapSquare Residence di sini pada 7 Dis 2017 selepas jatuh dari tingkat 20 unit kondominium milik pasangan Amerika iaitu Alex Johnson dan Luna Almazkyzy.

Beliau mendakwa polis melakukan kecuaian apabila gagal menutup lokasi kejadian, menyita barangan peribadi mangsa, mengumpul bukti serta gagal menjalankan siasatan sewajarnya terhadap Johnson dan Almazkyzy serta gagal menahan, mengekstradisi dan menjamin kehadiran kedua-duanya semasa inkues sebagai saksi utama.

Pada 18 Mac 2019, Mahkamah Koroner memutuskan kematian Ivana disebabkan misadventure (kematian akibat nahas).

Tidak berpuas hati dengan keputusan Mahkamah Koroner, Verstappen mengemukakan rayuan kepada Mahkamah Tinggi Kuala Lumpur dan pada 22 Nov 2019, Hakim Collin Lawrence Sequerah mengetepikan keputusan Mahkamah Koroner serta menggantikannya dengan ‘kematian yang disebabkan oleh seorang individu atau beberapa individu yang tidak dikenali’ dan memerintahkan Peguam Negara mengarahkan Polis Diraja Malaysia memulakan siasatan.

Peguam Kanan Persekutuan Mohd Azhar Hamzah mewakili kerajaan manakala peguam Datuk S.N. Nair, bagi pihak Verstappen.

Ketika ditemui selepas prosiding, Nair menyatakan beliau gembira dengan keputusan hari ini.


Subsidi untuk orang kurang mampu : Ahmad Maslan

Kerajaan dalam proses menyediakan mekanisme terbaik untuk untuk melaksanakan subsidi bersasar khusus untuk golongan kurang berkemampuan bermula tahun depan.

Timbalan Menteri Kewangan, Datuk Seri Ahmad Maslan berkata kerajaan berpegang kepada falsafah bahawa subsidi perlu diberikan kepada mereka yang kurang mampu bukan orang kaya.

“Pada masa sama jawatankuasa berkaitan akan terus memperhalusi bagaimana cara atau kaedah terbaik yang perlu dilakukan untuk memberi subsidi kepada golongan sasar.

“Tentunya kerajaan membawa falsafah bahawa subsidi perlu diberikan kepada golongan kurang berkemampuan berbanding golongan orang kaya,” katanya pada sidang media selepas merasmikan Majlis Penyerahan Mockup Cheque Geran NAPREC di Dewan Jubli Institut Penilaian Negara (INSPEN) di Kajang, hari ini.

Jelasnya lagi, subsidi petrol dan diesel di negara ini lebih banyak dinikamti golongan T20 yang memiliki kenderaan yang banyak dan besar.

“Mereka adalah golongan berada tidak patut menerima lebih banyak subsidi.

“Sebab itu pelaksanaan subsidi bersasar perlu dilakukan selain subsidi kepada golongan T20 berkenaan kita boleh gunakan untuk projek pembangunan kerajaan.

“Golongan T20 tidak memerlukan subsidi berkenaan, tetapi M40 dan B40 adalah golongan yang sepatutnya menerima lebih banyak subsidi berbanding golongan kaya,” katanya.

Semalam, Menteri Perdagangan Dalam Negeri dan Kos Sara Hidup, Datuk Seri Salahuddin Ayub mengumumkan kerajaan dijangka melaksanakan subsidi bersasar termasuk untuk petrol RON95 dan diesel bermula tahun hadapan yang akan dilaksanakan secara berperingkat.


Memartabatkan bahasa Melayu? Mulakan di Putrajaya dahulu

Oleh Mohd Hazmi Mohd Rusli

Kerajaan Malaysia di bawah pimpinan Datuk Seri Ismail Sabri bin Yaakob telah menunjukkan usaha bagi memartabatkan bahasa Melayu di peringkat antarabangsa.

Pengumuman telah dibuat bagi memastikan kerajaan berkomunikasi dengan pihak dari negara lain dalam bahasa Melayu.

Ada pihak yang menyokong usaha ini tapi banyak juga yang memperlekehkannya.

Bahasa Melayu telah diangkat sebagai bahasa kebangsaan Malaysia sejak Persekutuan Tanah Melayu mencapai kemerdekaan pada tahun 1957, seterusnya membentuk Malaysia menerusi penyertaan Sabah dan Sarawak pada tahun 1963.

Bahasa Melayu bukanlah sekadar bahasa kebangsaan Malaysia. Ianya diangkat sebagai bahasa kebangsaan bagi Brunei Darussalam dan Singapura. Bahasa Indonesia, yang berasal dari bahasa Melayu juga diangkat sebagai bahasa kebangsaan Indonesia.

Berdasarkan data dari Global Language Monitor, Bahasa Melayu/Indonesia diiktiraf sebagai bahasa kesembilan di dunia dengan penutur paling ramai.

Ini adalah satu fakta yang menunjukkan bahawa Bahasa Melayu adalah salah sebuah bahasa utama dunia terutamanya di Asia Tenggara.

Sejak kemerdekaan, kerajaan pusat di Jakarta telah memperluaskan penggunaan bahasa Indonesia ke seluruh wilayah negara kesatuan republik Indonesia untuk dipertuturkan oleh semua ras dan etnik berbangsa Indonesia.

Malah, masih ramai rakyat Timor-Leste yang boleh berbahasa Indonesia dengan baik sehingga hari ini walaupun negara tersebut telah berpisah daripada pentadbiran Jakarta pada tahun 2002.

Bahasa Indonesia telah berjaya dimartabatkan oleh pemerintah dan rakyat Indonesia. Mereka tidak perlu lagi berkobar-kobar mengadakan program memartabatkan bahasa kebangsaan sepertimana Malaysia.

Apa yang silap di sini?

Walaupun Malaysia telah mencapai kemerdekaan lebih daripada 60 tahun, negara masih lagi dibelenggu situasi rakyat yang tidak berkebolehan bertutur dalam bahasa kebangsaan dengan baik.

Kalau Indonesia dijadikan sebagai garis ukur, sesiapa pun dapat melihat kedua-dua kerajaan dan rakyat Indonesia tidak kira kaum, keturunan dan agama sama-sama memartabatkan dan bangga berbahasa Indonesia, dari Aceh di Barat sehingga Merauke di Timur.

Indonesia juga seringkali mengetengahkan budaya masyarakat tempatan untuk disajikan kepada dunia.

Malah, illustrasi pembangunan kota Nusantara, ibukota Indonesia yang baru menunjukkan senibina masyarakat tempatan akan diberikan keutamaan.

Walaupun Malaysia sudah memiliki Putrajaya, apakah yang ‘Melayu’ atau ‘Malaysia’ mengenai Putrajaya?

Senibina bangunan di Putrajaya tidak ada satupun yang bernuansakan masyarakat tempatan memandangkan kebanyakan bentuk bangunan diilhamkan daripada senibina Timur Tengah.

Kawasan-kawasan di Putrajaya juga dilabel sebagai ‘Presint’ atau ‘Parcel’, sedangkan terdapat perkataan-perkataan Melayu yang boleh digunakan sebagai ‘Mukim’, ‘Kawasan’ ataupun ‘Gedung’.

Sekiranya pelancong asing ke Thailand, budaya Thai dan senibina Thai dapat dirasakan saat melangkah ke ibu kotanya Bangkok. Begitu juga dengan kota-kota lain di Asia seperti Seoul atau Tokyo yang mana budaya Korea dan Jepun sangat terserlah.

Bagaimana pula dengan Kuala Lumpur atau Putrajaya? Seberapa mudah bagi rakyat Malaysia menyajikan sesuatu yang bernuansakan Melayu kepada pelancong asing di ibu negara Malaysia sendiri?

Usaha kerajaan untuk memartabatkan bahasa Melayu di peringkat antarabangsa adalah suatu usaha yang patut dipuji.

Akan tetapi sebelum usaha ini dijadikan keutamaan, kerajaan seharusnya memartabatkan bahasa Melayu di Malaysia terlebih dahulu – dengan memastikan rakyat mencintai bahasa Melayu dan fasih menuturkannya.

Memang jelas, tidak semua rakyat yang berbangga terhadapnya.

Yang nyata, sekiranya tidak ada yang Melayu mengenai Putrajaya, baik dari segi bahasa, budaya, senibina ataupun nuansanya, usaha memartabatkan bahasa Melayu di peringkat
antarabangsa mungkin akan berakhir retorik semata-mata.

Profesor Madya Dr. Mohd Hazmi Mohd Rusli
Pensyarah Fakulti Syariah dan Undang-Undang, Universiti Sains Islam Malaysia

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Indonesia lanjut jangka hayat vaksin Covid-19 hampir tamat tempoh

Indonesia melanjutkan jangka hayat vaksin Covid-19, AstraZeneca, kepada sembilan bulan, setelah hampir enam juta dos yang diterima dalam bentuk sumbangan semakin mendekati tarikh tamat tempoh, seorang jurucakap Kementerian Kesihatan Republik Indonesia (Kemkes) memberitahu Reuters pada Selasa (1 Mac 2022).

Keputusan itu menggariskan cabaran yang dihadapi banyak negara membangun dalam kempen perlahan pemberian vaksin kepada rakyat mereka, kerana vaksin yang disumbangkan oleh negara kaya tiba dengan jangka hayat yang agak singkat – hanya dalam beberapa bulan atau bahkan minggu.

Indonesia, yang mencatat rekod jangkitan harian pada pertengahan Februari lalu disebabkan oleh penularan varian Omicron yang sangat mudah berjangkit, telah memberi vaksin sepenuhnya kira-kira 53 peratus daripada 270 juta penduduknya, berbanding lebih 70 peratus di negara yang lebih kaya.

Jurucakap Kemkes Dr Siti Nadia Tarmizi memberitahu Reuters bahawa negara itu mempunyai enam juta dos vaksin yang tamat tempoh pada akhir Februari, tetapi hanya 200,000 daripadanya telah tamat tempoh selepas ia memanjangkan jangka hayat suntikan AstraZeneca kepada sembilan bulan daripada enam bulan.

“Agensi makanan dan ubat-ubatan melanjutkan tarikh luput … berdasarkan data baharu yang tersedia mengenai keberkesanannya,” katanya.

Vaksin tamat tempoh itu adalah jenama Sinovac dan Moderna menjadikan jumlahnya 1.1 juta dos yang telah tamat tempoh yang dikatakan oleh Menteri Kesihatan Budi Gunadi Sadikin pada Januari, telah dibuang oleh negara itu.

Jangka hayat vaksin AstraZeneca yang agak singkat merumitkan negara termiskin di dunia, menurut pegawai dan dokumen dalaman Pertubuhan Kesihatan Sedunia (WHO) yang disemak Reuters bulan lalu.

Jangka hayatnya hanya enam bulan daripada tarikh pembotolan adalah yang paling singkat dalam kalangan pembekal utama kepada skim perkongsian vaksin global COVAX, kata beberapa pegawai COVAX dan Kesatuan Eropah (EU).

Sehubungan itu, Ahli Parlimen Indonesia yang memantau kesihatan rakyat negara itu menggesa kerajaan mempercepatkan lagi proses vaksinasi.

“Walaupun vaksin itu percuma, tetapi menerima dan mengagihkannya menggunakan bajet negara. Jika ia buruk dan membazir, maka ia akan membazir bajet negara,” katanya. – Reuters


Najib keluarkan 13 keping cek berjumlah RM1.28 juta: Saksi

Akaun AmIslamic Bank bekas Perdana Menteri Datuk Seri Najib Razak telah digunakan untuk mengeluarkan 13 cek berjumlah lebih RM1.28 juta dalam tempoh enam bulan pada Mac hingga Ogos 2011, seorang pegawai AmBank memberitahu Mahkamah Tinggi Kuala Lumpur, hari ini (6 September 2022).

Pengurus Kanan Pusat Pemprosesan Cek AmBank, Badrul Hisam Mohamad, mengesahkan cek itu yang kesemuanya dikeluarkan daripada akaun Najib dan berjaya dimasukkan ke dalam akaun 13 penerima.

Ketika memberi keterangan sebagai saksi pendakwaan ke-36 dalam perbicaraan Najib berhubung penyelewengan RM2.28 bilion dana 1Malaysia Development Berhad (1MDB), Badrul Hisam mengesahkan 13 cek yang dikeluarkan daripada akaun Bank AmIslamic Najib (dengan nombor akaun 211-202-200969- 4) di cawangan bank Jalan Raja Chulan dan yang kesemuanya telah mempunyai tandatangan Najib.

Cek yang disahkannya hari ini termasuk cek RM100,000 yang dikeluarkan pada 8 Mac 2011 kepada Qalif Umar Creative dan didepositkan pada hari yang sama di akaun Maybank di Jalan Klang Lama; cek RM200,000 kepada UMNO Pekan yang telah didepositkan pada 11 April 2011 di akaun CIMB di Jalan Sultan Abdullah, dan cek RM100,000 yang dikeluarkan pada 12 Mei 2011 kepada Abdul Malek Munip dan didepositkan pada 13 Mei 2011 di sebuah Akaun CIMB di Universiti Malaya.

Terdapat juga cek RM130,000 kepada Qalif Umar Creative yang dikeluarkan pada 12 Mei 2011 dan didepositkan pada 16 Mei 2011 di akaun Maybank di Kompleks Bandar; dan cek RM50,000 kepada Hj Ahmad Baijuri B Hj Ahmad Faudzi yang dikeluarkan pada 12 Jun 2011 dan didepositkan pada 13 Jun 2011 di akaun Maybank di Wisma Hangsam.

Selain itu cek RM30,000 kepada Wanita UMNO Pekan yang dikeluarkan pada 24 Jun 2011 dan didepositkan pada 27 Jun 2011 di akaun CIMB di Jalan Sultan Abdullah; dan cek RM100,000 kepada Ruslan Kasim yang dikeluarkan dan didepositkan kedua-duanya pada 28 Jun 2011 di akaun Bank Simpanan Nasional di Selayang Baru.

Cek lain yang disahkan oleh Badrul Hisam hari ini ialah cek RM50,000 kepada Fakhrul Azman B Abu Bakar yang dikeluarkan pada 28 Jun 2011 dan didepositkan pada 29 Jun 2011 ke akaun Public Islamic Bank di Jalan Raja Laut, dan cek RM200,000 kepada Ahmad Bashah Md Hanipah yang dikeluarkan pada 28 Jun 2011 dan didepositkan pada 5 Julai 2011 ke akaun Bank Muamalat Malaysia Berhad di Alor Setar, Kedah.

Cek lain ialah RM274,750 yang dikeluarkan kepada Semarak Konsortium Satu Sdn Bhd yang dikeluarkan pada 9 Ogos 2011 dan didepositkan pada 10 Ogos 2011 di akaun Maybank di Desa Sri Hartamas; serta cek RM10,000 kepada Mohd Rosdi Alizah yang dikeluarkan pada 17 Ogos 2011 dan didepositkan pada 18 Ogos 2011 di akaun CIMB di Jalan TAR, Kuala Lumpur.

Baki cek lain ialah RM30,000 kepada Ibrahim Awang Ismail yang dikeluarkan pada 20 Ogos 2011 dan didepositkan pada 22 Ogos 2011 di akaun CIMB di Jalan Sultan Abdullah, dan cek RM15,000 kepada Zainal Abdin Bin Pa’wan yang dikeluarkan pada 20 Ogos 2011 dan didepositkan pada 24 Ogos 2011 di akaun CIMB di Pekan.

Secara keseluruhan, 13 cek AmIslamic Bank dengan tandatangan Najib ini berjumlah RM1,289,750.

Badrul Hisam belum melengkapkan keterangannya, dan dijangka terus memberi keterangan esok apabila perbicaraan 1MDB di hadapan hakim Mahkamah Tinggi Datuk Collin Lawrence Sequerah disambung semula.

Najib menghadapi empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram (AMLA) jumlah yang sama.

Bagi kes rasuah, Najib didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah nilai suapan, atau RM10,000 mengikut mana-mana yang lebih tinggi, jika sabit kesalahan.

Sementara itu, bagi pertuduhan kes AMLA, Najib didakwa mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda maksimum RM5 juta atau dipenjarakan selama tempoh tidak melebihi lima tahun, atau kedua-duanya, jika sabit kesalahan.


Kes baharu jangkitan Covid-19 turun sedikit

Jangkitan baharu melibatkan Covid-19 kekal di bawah paras 5,000 iaitu sejumlah 4,701 kes dilaporkan setakat jam 12 tengah hari ini.

Ketua Pengarah Kesihatan, Tan Sri Dr Noor Hisham Abdullah, berkata perkembangan itu menjadikan sehingga kini kes Covid-19 di negara ini meningkat kepada 2,501,966 kes.

Katanya, jumlah kes Covid-19 direkodkan hari ini terus menunjukkan penurunan berbanding semalam iaitu sebanyak 4,922 kes.


UMNO lagi lama, patut dapat bertanding banyak kerusi: Ahmad Maslan

Pembahagian kerusi dalam Piliha Raya Negeri (PRN) Melaka sepatutnya UMNO diberikan lebih banyak kerusi untuk bertanding dan bukan parti lain kerana lebih lama berada dalam politik, kata Datuk Seri Ahmad Maslan.

Setiausaha Agung UMNO itu menafikan partinya akan menjadi pemecah undi kerana tidak mahu bekerjasama dengan rakan parti yang berada bersama dalam kerajaan pusat, sebaliknya menegaskan sebagai sebuah parti yang lama dalam politik negara mereka lebih layak diberikan keistimewaan.

“Kami sudah lama dalam perjuangan dan lama di sesuatu tempat, mereka semua Parti Pribumi Bersatu Malaysia (Bersatu) parti baharu. Pada saya bukan kita pemecah undi, merekalah yang memecah undi.

“Parti yang lahir selepas UMNO adalah parti baharu, bererti orang itu tidak boleh kata orang lama yang jadi pemecah,” katanya dipetik laporan portal BH.

Ahmad terdahulu melawat Pusat Daerah Mengundi (PDM) Bukit Terendak hari ini.

Beliau turut menegaskan sebarang keputusan bentuk kerjasama belum dimuktamadkan parti tersebut, ia walaupun Presiden parti, Datuk Seri Ahmad Zahid Hamidi sudah mengumumkan tiada sebarang kerjasama dengan PAS mahu pun Bersatu dalam PRN kali ini atau pilihan raya umum nanti.

“Kita masih belum buat keputusan penjuru mana sama ada kiri, kanan, depan atau belakang. Sebarang keputusan akan dibuat pada Khamis.

“Kita berlawan untuk menang, jadi kita berusaha untuk menang, mesti ada keyakinan untuk menang,” katanya lagi.

Untuk rekod, Zahid baru-baru ini berkata UMNO telah membuat keputusan tidak akan bekerjasama dengan Bersatu dan komponen Perikatan Nasional (PN) termasuk PAS dan Gerakan, dalam mana-mana pilihan raya, termasuk Pilihan Raya Negeri (PRN) Melaka.

“Tidak timbul isu UMNO cepat atau lambat membuat keputusan (untuk bekerjasama). Sebaliknya perkara itu sudah dimuktamadkan pada perhimpunan lalu yang memutuskan bahawa UMNO tidak pernah akan bekerjasama dengan PPBM (Parti Pribumi Bersatu Malaysia). Noktah!,” katanya.

Beliau mengulas kenyataan Pengerusi PN, Tan Sri Muhyiddin Yassin yang berkata gabungan parti itu tidak boleh menunggu lama untuk mendapatkan keputusan kerjasama politik daripada UMNO untuk menghadapi PRN Melaka.

Suruhanjaya Pilihan Raya (SPR) pada 18 Oktober lalu, memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.


Sarawak tak kompromi kuasa autonomi Imigresen negeri

Sarawak tidak bersedia berunding, melonggarkan atau berkompromi terhadap pemilikan tanah, pelantar pesisir dan kuasa autonomi imigresen seperti termaktub dalam Perjanjian Malaysia 1963 (MA63)

Premier Datuk Patinggi Abang Johari Tun Openg dipetik sebagai berkata Sarawak tidak akan berkompromi terhadap perkara berkenaan, malah ia akan terus dipertahankan.

Memetik laporan Utusan Borneo, beliau berkata kerajaan Sarawak berusaha membangunkan negeri ini serta berharap hak Sarawak dalam MA63 diberikan semula.

“Ada perkara (dalam MA63) yang tidak boleh dibuat rundingan antaranya hak pemilikan tanah dan juga kawasan pelantar pesisir.

“Ia adalah hak negeri Sarawak yang tidak boleh dirunding dengan orang lain.

“Selain itu, ialah kuasa imigresen, di mana kerajaan juga akan terus pertahankan kuasa autonomi ke atas imigresen selain pertahankan kawasan sempadan negeri ini,” katanya ketika menyampaikan amanat pada Majlis Sambutan Ambang Tahun Baharu 2023, di Stadium Perpaduan, malam tadi.

Semalam, Menteri di Jabatan Perdana Menteri (Sabah dan Sarawak) Armizan Mohd Ali, berkata dasar berhubung prosedur kemasukan mana-mana pihak ke negeri itu termasuk warga Semenanjung ditentukan kerajaan negeri-negeri berkenaan.

Beliau mengulas kenyataan bekas menteri undang-undang, Zaid Ibrahim yang meminta Perdana Menteri Anwar Ibrahim menyelesaikan “perkara mudah” dahulu sebelum terus melaksanakan perubahan institusi yang agak mencabar.

Zaid berkata, antara perkara mudah dimaksudkan itu termasuk membabitkan kemasukan rakyat Semenanjung ke Sabah dan Sarawak.

“Bolehkah perdana menteri minta kedua-dua negeri itu supaya membenarkan warga Semenanjung pergi sana tanpa keperluan IC (kad pengenalan) atau pasport?” katanya.

Katanya, peruntukan kuasa imigresen bagi kedua-dua negeri itu mengehadkan kemasukan penduduk Semenanjung hampir 70 tahun lalu mungkin ada asasnya, namun beliau tidak melihat keperluan pelaksanaan itu lagi pada masa ini.


Jumlah penerima vaksin lepasi 17 juta hari ini

Jumlah keseluruhan penerima vaksin Covid-19 di seluruh negara bakal mencecah lebih 17 juta orang hari ini, berdasarkan angka purata pemberian suntikan harian sehingga semalam.

Sejak Program Imunisasi Covid-19 Kebangsaan (PICK) bermula Februari hingga semalam, 16,904,896 suntikan telah diberikan membabitkan 11,507,070 penerima dos pertama dan 5,397,826 individu yang melengkapkan dos kedua.

Menteri Kesihatan Datuk Seri Dr Adham Baba berkata semalam sahaja sebanyak 417,738 individu di seluruh negara menerima suntikan dos pertama dan kedua.

Katanya daripada jumlah itu 284,672 individu menerima suntikan dos pertama manakala 133,066 penerima menamatkan dos kedua.

“Selangor merekodkan jumlah pemberian dos tertinggi iaitu sebanyak 113,081 membabitkan 84,328 penerima dos pertama dan 28,753 menerima dos kedua,” katanya hari ini.

Negeri lain yang mencatatkan jumlah tertinggi ialah Kuala Lumpur dengan 45,730 dos pertama dan 26,393 dos kedua; Sarawak (17,265 dos pertama dan 27,846 dos kedua); Johor (28,724 dos pertama dan 2,231 dos kedua); dan Perak (15,253 dos pertama dan 12,952 dos kedua).

Secara keseluruhan, negeri-negeri di Lembah Klang yang merangkumi Selangor, Kuala Lumpur dan Putrajaya merekodkan jumlah tertinggi menerima suntikan vaksin Covid-19 iaitu 4,711,715 penerima dos pertama dan 1,597,181 dos kedua.

Data 24 Julai 2021


MAQIS kawal sempadan pastikan tiada aktiviti eksport ayam

Kementerian Pertanian dan Industri Makanan (MAFI) melalui Jabatan Perkhidmatan Kuarantin dan Pemeriksaan Malaysia (MAQIS) akan memastikan tiada aktiviti pengeksportan ayam mulai 1 Jun, selaras dengan keputusan Jemaah Menteri pada 23 Mei lalu.

MAFI dalam kenyataan berkata bagi memastikan larangan itu dipatuhi kelulusan permit yang meliputi pengeksportan ayam hidup, karkas ayam bulat, keratan daging ayam dan produk makanan berasaskan ayam, tidak lagi dikeluarkan.

“Semua kelulusan permit untuk membawa keluar komoditi tersebut mulai 1 Jun 2022 dibatalkan dan disekat.

“Kawalan secara fizikal di semua pintu keluar dilaksanakan oleh pegawai penguat kuasa MAQIS dan sebarang aktiviti untuk mengeksport komoditi berkenaan tidak dibenarkan,” menurut kenyataan itu.

Menurut MAFI tindakan di bawah subseksyen 11(2) dan 11(3), Akta Perkhidmatan Kuarantin dan Pemeriksaan 2011 (Akta 728) boleh diambil terhadap sesiapa yang melanggar peraturan itu dan jika sabit kesalahan, boleh dikenakan denda tidak melebihi RM100,000 atau dipenjarakan tidak melebihi enam tahun atau kedua-duanya sekali.

Menurut MAFI, bagi kesalahan kedua atau yang berikutnya boleh dikenakan didenda tidak melebihi RM150,000 atau dipenjarakan selama tempoh tidak melebihi tujuh tahun atau kedua-duanya sekali.

Sebarang persoalan mengenai larangan eksport komoditi ayam, boleh dikemukakan melalui e-mel kepada [email protected].


Ada apa desak PM percepat PRU-15, kes mahkamah? Soal Faiz Na’aman

Ahli Majlis Pimpinan Tertinggi Bersatu Dr Muhammad Faiz Na’aman membidas Barisan Nasional (BN) yang terus mendesak Perdana Menteri (PM) Datuk Seri Ismail Sabri Yaakob mengadakan segera Pilihan Raya Umum Ke-15 (PRU-15).

Desakan itu jelas dilihat dalam beberapa perhimpunan sama ada oleh UMNO atau BN sebelum ini, dengan terbaharu ketika Konvensyen Tahunan BN Ke-48 semalam.

Pada konvensyen semalam, Pengerusi BN Datuk Seri Ahmad Zahid Hamidi ‘memaksa’ Ismail Sabri yang juga Naib Presiden UMNO melihat sendiri bagaimana pemimpin BN mahukan PRU-15 diadakan segera tahun ini juga.

Kejadian itu berlaku ketika Zahid menyampaikan ucapannya, selepas Ismail Sabri berucap sambil menegaskan beliau tidak akan menangguhkan walau sesaat pun PRU-15.

Berita berkaitan: Zahid paksa PM lihat desakan BN supaya PRU-15 diadakan segera

Mengulas perkara itu, Dr Muhammad Faiz berkata BN tidak wajar berkali-kali menggesa atau mendesak Ismail Sabri mengadakan segera PRU-15 kerana ia merupakan hak prerogatif PM untuk berunding dan menasihati Yang di-Pertuan Agong untuk membubarkan Parlimen.

Malah, beliau juga menyifatkan kepemimpinan BN sebagai angkuh dan sedang mengejar sesuatu tarikh tertentu dalam tahun ini.

“Kepimpinan BN dilihat angkuh dan tergesa-gesa dalam soal ini seolah-oleh sedang dikejar sesuatu tarikh dalam tahun ini.

“Adakah ianya kerana tarikh tamatnya segala proses mahkamah individu tertentu?,” soal Dr Muhammad Faiz tanpa merujuk kepada siapa yang beliau maksudkan.

Namun, umum mengetahui bahawa dua pemimpin kanan iaitu Zahid dan Penasihat BN Datuk Seri Najib Razak sedang menghadapi perbicaraan berhubung pelbagai tuduhan jenayah, termasuk rasuah dan pengubahan wang haram serta penyalahgunaan kuasa ketika kedua-dua menjadi orang nombor satu dan dua negara sebelum ini.

Najib telah didapati bersalah oleh Mahkamah Tinggi Kuala Lumpur dan dihukum penjara serta denda, namun sedang menunggu rayuan di Mahkamah Persekutuan, setelah Mahkamah Rayuan mengekalkan sabitan hukuman itu.

Mahkamah Persekutuan pada 29 April memaklumkan kedua-dua peguam Najib dan pihak pendakwaan bahawa ia akan mendengar rayuan itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Sementara, Zahid pula telah dipanggil membela diri dalam kes Yayasan Akalbudi di Mahkamah Tinggi Kuala Lumpur dan berdepan pertuduhan lain di Mahkamah Tinggi Shah Alam.

Mengulas lanjut, Dr Muhammad Faiz mengingatkan bahawa bukan hanya BN sahaja parti politik atau pihak yang mewakili segmen masyarakat dalam negara ini.

“PM wajar mengambil kira semua pendapat serta faktor sebelum membuat keputusan untuk mengadakan PRU.

“Kestabilan politik kerajaan sekarang telah diganggu oleh satu kluster dalam UMNO sejak hujung 2020 setelah Mahkamah Tinggi menjatuhkan hukuman terhadap Najib dalam skandal SRC,” katanya dalam kenyataan hari ini.

Maka, sejak itu, katanya, pelbagai muslihat serta alasan digunakan oleh kelompok yang sama untuk menjatuhkan kerajaan sendiri sama ada pada peringkat negeri dan Kerajaan Pusat.


Si Kitol, Raja Mendeliar sembunyi di Menara Dato Onn, Jebat tak datang

Biarpun Perdana Menteri ke-10, Datuk Seri Anwar Ibrahim sudah mengangkat sumpah pada 24 November 2022, masalah besar sedang menanti UMNO. UMNO sanggup menodai keputusan Perhimpunan Agung UMNO (PAU) tahun lepas.

Sedangkan naratif ‘No Anwar No DAP’ dijaja dalam tempoh begitu lama. Maka, tidak salah apabila ada pengacara program sembang politik menyebut seumpama sarkas.

Apa yang disebut sebelum ini dibenam begitu sahaja. Malah,ada yang sebut semua itu kerana kemaruk kuasa. Bagi pengamat politik mereka tidak sukar membayangkan apa yang akan berlaku terhadap UMNO selepas ini.

Ramai menyebut era sekarang kepimpinan UMNO paling teruk sekali. Sejak parti itu ditubuh pada 1946, UMNO sedang mengesot ke lembah dalam.

Kalau bahasa kasar, kalau dibiarkan ia boleh mereput. Sedangkan UMNO sebuah parti yang berjasa besar.

Ia turut dipersoalkan bekas Ketua Hakim Negara, Tun Hamid Mohamad. Katanya: “Selamat Tinggal UMNO”. Adakah Annuar Musa, Noh Omar atau Khairy Jamaluddin sanggup menongkah arus?

Apakah mereka berani menjadi Hang Jebat?

Pemimpin UMNO dicatat dalam buku sejarah merintis kemerdekaan negara. Malangnya, sekarang ini parti yang sering disebut keramat itu semakin ditolak rakyat. Era kegemilangannya berlaku ketika Tun Razak menerajui negara.

Ketika itu tanah-tanah di kawasan hulu dibuka. Penduduk miskin yang berminat meneroka tanah dibawa ke kawasan hutan belantara.

Di situ, mereka membanting tulang empat kerat. Hutan belantara akhirnya menjadi penempatan. Kemudian menjadi desa, sekarang ada yang sudah bertukar menjadi pekan atau bandar baharu.

Itulah kejayaan UMNO ketika era Tun Razak. Bagaimanapun Tun Razak juga berdepan dengan suasana cemas. UMNO hilang majoriti dua pertiga di Parlimen pada PRU 1969.

Pulau Pinang terlepas ke tangan pembangkang, Gerakan. Kelantan terus kekal di tangan PAS. Perak dan Selangor juga sukar untuk membentuk kerajaan kerana menang tipis.

Drama di Perak

Sejarah yang berlaku di Perak bukan hanya berlaku sekarang. Selepas PRU 2008 situasi lebih tegang. Pada PRU tersebut Pakatan Rakyat (PR) yang dianggotai DAP, PAS dan PKR menang 31 daripada 59 kerusi DUN pada PRU 8 Mac 2008.

Namun, pada 4 Februari 2009, tiga ADUN PR keluar daripada parti dan menjadi wakil rakyat Bebas yang menyokong BN. ADUN terbabit dari DAP dan PKR.

Tindakan itu menyebabkan kerajaan PR Perak hilang sokongan majoriti di DUN Perak. Menteri Besar bertukar daripada Nizar Jamaluddin kepada Dr Zambry Abdul Kadir.

Situasi serupa berulang lagi selepas PRU 2018. Ketika itu Pakatan Harapan (PH) menguasai Perak, yang mana Ahmad Faizal Azumu dilantik sebagai Menteri Besar.

Bagaimanapun selepas Bersatu keluar daripada PH, kerajaan Perak juga bertukar warna, biarpun Menteri Besar masih orang sama.

Ketika itu ADUN PAS dan BN dilantik sebagai anggota Exco. Namun, selepas pemimpin UMNO kembali berada dalam kerajaan negeri, mereka mulai bermain silap mata.

Dengan bilangan ADUN BN yang agak ramai, gerakan untuk menyingkirkan Faizal dimulakan. Permainan wayang UMNO bermula. Pada 4 Disember 2020 usul undi percaya terhadap Menteri Besar gagal memperolehi sokongan majoriti ADUN.

Usul itu dibawa ADUN Pengkalan Baru (BN) Abd Manap Hashim. Usul tersebut hanya mendapat sokongan 10 undi, berbanding 48 tidak menyokong dan satu berkecuali.

Ketika itu Perak mempunyai 59 ADUN iaitu 25 daripada Barisan Nasional, Bersatu (lima), PAS (tiga), DAP (16), PKR (tiga), AMANAH (lima), masing-masing satu daripada Gerakan dan Bebas.

Berdasar sejarah yang berlaku itu, Perak mempunyai dua Menteri Besar dalam tempoh satu penggal. Ia bukan perkara pelik. Ia berlaku pasca PRU 2008 dan PRU 2018. Dan pasca PRU 2022 juga ia boleh berlaku.

Dan PRU ini Perikatan Nasional memiliki paling banyak kerusi iaitu 26 manakala PH (23) dan BN (9). Namun, UMNO sanggup menghumban keputusan PAU 2021 yang jelas menolak Anwar dan DAP.

Apakah kerana kemarut kuasa UMNO sanggup langgar PAU untuk membolehkan kerusi MB terus dibolot parti tersebut?

Namun, ramai percaya situasi itu boleh berubah selepas Presiden UMNO bertukar tangan. Seperti kata bekas Setiausaha Agung UMNO Annuar Musa, dalam BN ketara wujud perbezaan pendirian.

Beliau mendakwa ‘perancangan gelap’ sebelum ini untuk menyokong Anwar dan DAP dirancang sejak Julai-Ogos 2020.

Namun ia digagalkan kelompok lain yang berpegang keputusan parti ‘No Anwar-No DAP’,” katanya pada catatan di laman sosialnya.

Tanpa ketua yang ada sekarang, ramai percaya kerajaan Perak boleh bertukar sekali lagi. Kemungkinan itu boleh berlaku biarpun ada akta larangan lompat parti.

Usul undi percaya terhadap MB boleh berulang di DUN Perak. Keabsahan Saarani boleh diuji. Sekarang lapan ADUN BN sedang memerhati.

Kehadiran empat ADUN dari DAP tidak mudah untuk ditepis MB. Lima daripada 10 anggota Exco yang dilantik bukan Melayu. Mampukah tiga anggota Exco dari UMNO mempertahankan MB.

Kesukaran hampir pasti. Lebih-lebih lagi ada anggota Exco dari UMNO sekadar miliki sijil SPM, sedangkan dua Exco dari DAP merupakan peguam.

Ia mendedah kepelikan kerajaan PH-BN muncul secara tergesa-gesa. Kita tengok drama seterusnya. – Harakah

[Untuk rekod ‘Si Kitol’ dan Raja Mendeliar pembelot dan merupakan punca kepada kehancuran Kesultanan Melayu Melaka. Dia jugalah menabur fitnah dan memecahbelahkan bangsa Melayu.]


Persediaan berhadapan banjir kilat

Pada hari ini dapat kita perhatikan bahawa pembangunan yang rencam kian mendominasi segenap bumi Malaysia.

Namun, tanpa kita sedari di sebalik kemajuan dan kecanggihan mekanisme yang dicapai telah mengundang bencana khususnya berkaitan pelestarian alam sekitar.

Salah satu daripada bencana alam tersebut ialah banjir kilat yang kini kian menjadi isu nasional dan sering diperdebatkan dalam kalangan ahli politik malah rakyat negara ini.

Menurut Presiden Institut Geologi Malaysia, Abd. Rasid Jaapar, beliau menekankan pemahaman terhadap risiko bencana serta pengukuhan kesiapsiagaan menghadapi bencana bah itu.

“Badan bertanggungjawab wajib mengutamakan pencegahan bencana banjir daripada hanya sekadar bertindak secara pembetulan atau dalam erti kata lain hanya mula menggerakkan tenaga kerja selepas kejadian bah berlaku.

“Kajian berterusan menggunakan pendekatan pelbagai bidang seperti kejuruteraan, geologi, sosial sains dan ekonomi hendaklah digerakkan bagi mengatasi masalah ini,” jelasnya.

Tambah Abd. Rasid, pihak bertanggungjawab hanya mampu menuding jari dan menyorok di belakang lakonan aktivis di media sosial bagi menutup kealpaan dalam menangani bencana kali ini.

Dalam pada itu, sepanjang musibah warga media sosial bersatu memberi amaran kenaikan air, info mangsa banjir terkandas serta berganding bahu menggerakkan bantuan tempat tinggal, pakaian baharu, selimut dan makanan buat mangsa bah.

Ini jelas menunjukkan rakyat negara ini mempunyai sifat moral yang tinggi ketika mengharungi kegelapan dan kesusahan bersama.

Tetapi, rakyat hendaklah berhati-hati menggunakan media sosial kerana ada pihak sanggup membuat video dan gambar palsu banjir bertujuan menakutkan pengguna selain mengaut keuntungan dengan membuat tabung derma palsu.

Menurut pakar psikologi kaunseling Universiti Pertahanan Nasional Malaysia, Profesor Datuk Dr. Mohamed Fadzil Che Din berkata, ini merupakan satu perkara berbahaya dek faktor media sosial yang terlalu cepat bergerak sehingga sesuatu kebenaran sukar untuk diselidiki dahulu.

“Kita gemar menggunakan pemikiran gaya lama dan menggunakan akal yang pendek ketika dihidangkan dengan informasi baharu.

“Kebanyakan pengguna media sosial hanya melihat apa yang di depan mata sahaja dan membuat keputusan berdasarkan pemikiran tanggapan serta persepsi,” katanya.

Pada waktu yang sama, beliau menasihati pengguna agar membuat pemikiran kritis dan memikirkan alasan-alasan logik di sebalik setiap hantaran di media sosial terutamanya semasa bencana banjir.


Tiada angka buktikan Anwar dapat 148 undi ahli Parlimen

Ahli Parlimen (MP) kerajaan tidak boleh lagi mendakwa Datuk Seri Anwar Ibrahim mendapat 148 undi sokongan sebagai Perdana Menteri kerana tiada angka yang dicatatkan dalam undian di Dewan Rakyat, hari ini (Isnin, 19 Disember 2022).

Perkara itu dijelaskan Ahli Parlimen Kota Bharu Datuk Seri Takiyuddin Hasan setelah undian suara dibuat hari ini, bukannya undi belah bahagian.

Menurutnya, keputusan pembangkang tidak meminta undi belah bahagian bagi menentukan sokongan usul undi percaya terhadap Anwar dibuat bersandarkan kepada pendirian bersama mereka bahawa usul itu tidak perlu dibentangkan di Parlimen.

Beliau berkata ini kerana Anwar sudah pun diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebagai Perdana Menteri ke-10.

“Dewan sudah buat satu keputusan bahawa usul ini diluluskan. Dan kita semua dengar ia diluluskan dengan undian suara tanpa undi….itu penting.

“Apa yang dibincangkan, kami pembangkang berkisar satu motif atau tujuan kenapa usul itu dibawa.

“Pada pandangan kami, sepatutnya usul ini tidak perlu dibawa kerana Yang di-Pertuan Agong lantik Perdana Menteri di bawah Perkara 43(2) Perlembagaan.

“Ikut budi bicara atau prerogatif, itu kuasa melantik Perdana Menteri. Selepas (Yang di-Pertuan Agong) lantik, dia (Perdana Menteri) bentuk kerajaan (Kabinet). Jadi apa perlu lagi usul percaya Perdana Menteri,” katanya pada sidang media di Parlimen hari ini.

Terdahulu, Anwar yang juga Ahli Parlimen Tambun memperoleh sokongan majoriti Ahli Parlimen sebagai Perdana Menteri ke-10 selepas usul percaya terhadapnya yang dibentangkan di Dewan Rakyat petang ini diluluskan secara undian suara oleh Ahli Dewan Rakyat.

Oleh itu, Takiyuddin berkata Anwar dan pemimpin kerajaan tidak boleh menyatakan bahawa mereka memperoleh sokongan majoriti 148 MP atau majoriti dua pertiga ahli Dewan Rakyat.

“Kita tidak minta undi sebab kita tidak undi. Biasanya kalau kita nak tahu apa undi diberi, kita minta undi belah bahagian. Pihak sana pun tidak minta, itu dia punya pasal….kes tutup.

“Tiada nombor daripada usul ini. Tiada 148 (sokongan majoriti dua pertiga), 160 (sokongan)..tak ada. (Seramai) 222 (sokongan) ke? Tak tahu, itu bukan urusan kami,” katanya menurut BH.

Mengulas lanjut, Takiyuddin berkata, pendirian tidak meminta undian belah bahagian juga diputuskan sebagai bantahan terhadap tindakan kerajaan yang membuat memorandum persefahaman (MoU) yang disifatkan mengenepikan hal ekslusif Ahli Parlimen untuk mengundi di Dewan Rakyat.

“Perkara 63 (Perlembagaan) mengatakan bahawa seseorang Ahli Parlimen ada hak ekslusif menentukan (undi) dia pada satu-satu keputusan dan apa-apa keputusan dibuat dalam dewan ini tidak boleh dianggap satu kesalahan serta tidak boleh didakwa di mahkamah.

“Kedua, Perkara 10 Perlembagaan yang berkenaan ‘freedom of speech’ (kebebasan bersuara) dan ketiga, sudah tentu Perkara 49(1(a) (undang-undang bertukar parti).

“Dalam memorandum in, mana-mana Ahli Parlimen dari parti yang tandatangan MoU ni, kalau tidak undi sokong Perdana Menteri, dianggap lucut jawatan. Ada tidak dalam 49A? saya tanya tadi (dalam perbahasan) tiada jawapan. Jawapannya tiada,” katanya.


Tak mungkin harga ayam naik mendadak lebih RM9.40 sekilo: Salahuddin

Menjelang sambutan hari raya Aidilfitri tidak lama lagi, Datuk Seri Salahuddin Ayub memberi jaminan tidak akan berlaku kenaikan harga mendadak melibatkan bahan mentah kawalan seperti beras dan ayam.

Menteri Perdagangan Dalam Negeri dan Kos Sara Hidup (KPDN) itu berkata yakin tidak akan berlaku kenaikan secara mendadak membabitkan bahan mentah utama seperti ayam, ikan, dan beras kerana harganya dikawal kementerian.

“Saya yakin ia boleh bertahan sebab harga beras ini kita kawal. Jadi tidak mungkin harga beras akan naik RM30 satu kilogram (kg), contohnya sebab harga beras kita kawal. Mungkin kita cuba cari pakej di mana pemain industri Menu Rahmah dapat beras dengan lebih murah.

“Yang kedua harga ayam kita kawal siling pada RM9.40 satu kg malah ada pasar raya jual lebih murah dari harga itu. Jadi tidak mungkin harga ayam tiba-tiba naik mendadak…esok jual RM20 satu kg,” katanya dipetik laporan BH.

Salahuddin berkata, berdasarkan pemantauan pihaknya mendapati harga sayur terkini mengalami penurunan sehingga 30 peratus malah peniaga Menu Rahmah juga boleh menggunakan minyak masak paket bersubsidi untuk tujuan perniagaan.

“Saya rasa itu asas yang kukuh. Jadi kalau tanya boleh tahan atau tidak…bagi saya, selagi mana harga barangan terkawal dan tiada kenaikan melampau selagi itu boleh bertahan.

“Selagi mana ada rahmah dalam hati pemain industri selagi itu jugalah Menu Rahmah ini akan bertahan. Jadi kenapa ada prejudis yang menyatakan Harga Rahmah ini tak boleh kekal?” katanya.

Salahuddin berkata kementerian dalam tahap perbincangan lanjut dengan dua syarikat bagi mengeluarkan plan perlindungan insuran yang sesuai untuk melaksanakan insurans berharga rahmah.

Selain itu, pihaknya juga dijangkakan bertemu dengan pemain industri perbankkan selepas Aidilfitri bagi mengenal pasti jenis-jenis perkhidmatan yang dapat ditawarkan menerusi inisiatif Payung Rahmah.


Tengku Zafrul saran koperasi miliki saham syarikat senaraian awam

Menteri Kewangan Tengku Datuk Seri Zafrul Tengku Abdul Aziz menggesa koperasi merebut peluang untuk melabur dalam syarikat senaraian awam, melalui pemilikan saham.

Beliau berkata sebanyak 90 koperasi berdaftar telah membuat permohonan pelaburan bernilai RM1.43 bilion kepada Suruhanjaya Koperasi Malaysia (SKM) sementara 620 koperasi telah menjalankan aktiviti pelaburan saham siar dengan jumlah pelaburan sebanyak RM14.31 bilion.

Gerakan koperasi ini adalah antara enjin pertumbuhan yang menyumbang kepada Keluaran Dalam Negara Kasar (KDNK) negara yang dapat mentransformasi dan memperkasakan ekonomi masyarakat setempat, katanya menurut Bernama.

“Justeru, ia (gerakan koperasi) juga perlu meneroka model perniagaan koperasi baharu berdasarkan senario semasa bagi memastikan perolehan koperasi terus meningkat,” katanya ketika berucap di Program Jelajah Usahawan dan Koperasi Kementerian Pembangunan Usahawan dan Koperasi (KUSKOP).

Katanya elemen kreativiti dan keupayaan untuk mengolah model perniagaan yang baharu perlu digerakkan oleh koperasi semaksimum mungkin dengan mengambil langkah berani dalam menerokai teknologi hijau seiring dengan peralihan minat masyarakat dunia ketika ini.

“Usaha tersebut juga sejajar dengan komitmen kerajaan dalam memastikan teknologi hijau menjadi pemacu pertumbuhan ekonomi negara ke arah pembangunan mampan,” jelas beliau.

Selain itu, Tengku Zafrul berkata gerakan tersebut perlu mengambil peluang dengan menginovasikan sektor koperasi agar tidak ketinggalan dalam apa jua peluang dan sektor-sektor baharu yang wujud selepas pandemik ini.

Sementara itu, beliau turut yakin ekonomi Malaysia mampu mencapai unjuran KDNK rasmi 2022, iaitu di antara 5.3 peratus dan 6.3 peratus.

“Perkembangan suku kedua yang memberangsangkan ini disumbang oleh inisiatif Bajet 2022, pakej-pakej bantuan dan rangsangan ekonomi, Bajet 2021, serta dasar monetari yang berhemat.

“Petunjuk-petunjuk ekonomi terkini turut memberikan gambaran bahawa pemulihan ekonomi negara semakin baik, memberikan indikator yang positif kepada segmen perniagaan usahawan perusahaan mikro, kecil dan sederhana (PMKS) dan koperasi,” katanya.

Mengulas mengenai Bajet 2023, katanya pembaharuan ekonomi yang ditekankan dalam bajet kali ini dapat memanfaatkan semua Keluarga Malaysia, termasuk peluang pekerjaan dan pendapatan yang lebih baik, kehidupan yang lebih sejahtera dan peluang sosioekonomi yang inklusif dan mampan untuk semua.

“Khusus bagi PMKS pula, antara insiatif yang akan dipertimbangkan adalah meningkatkan daya saing komuniti perniagaan dan kemampanan industri yang perlu diperkukuh melalui penambahbaikan infrastruktur dan mudah cara; meningkatkan produktiviti; serta menggalakkan penggunaan teknologi dan digitalisasi dalam perniagaan,” katanya.

Tengku Zafrul berkata usahawan dan koperasi disaran mengambil peluang untuk memanfaatkan sumber yang disediakan kerajaan sebagai langkah peralihan daripada perniagaan konvensional kepada dalam talian.

“Pelbagai inisiatif telah dilaksanakan dan diperuntukkan untuk membantu usahawan mengetengahkan perniagaan mereka bagi mendorong adaptasi teknologi digital PMKS,” tambahnya.


Dua beradik tipu dalam talian libat kerugian RM3.29 juta ditahan

Polis Melaka menahan pasangan adik beradik, dipercayai terlibat kegiatan penipuan pembelian dalam talian, termasuk penjualan lampin pakai buang kanak-kanak, melibatkan kerugian sebanyak RM3.29 juta.

Ketua Polis Melaka Datuk Abdul Majid Mohd Ali berkata suspek yang merupakan abang berusia 38 tahun dan adik perempuan berumur 36 tahun itu, ditahan di rumah mereka di Ayer Keroh pada 8 Mac lepas selepas siasatan dan risikan dilakukan hampir dua bulan.

“Tangkapan ini bersabit dengan laporan pada 2016 dibuat dua mangsa yang merupakan penjawat awam, telah tertipu dengan suspek bagi pembelian lampin pakai buang yang ditawarkan menerusi laman sosial Facebook, membabitkan kerugian kira-kira RM838,000.

“Suspek telah menyakinkan mangsa dengan menghantar bekalan pada awal penjualan, namun selepas beberapa transaksi dibuat mereka selalu memberikan alasan kehabisan stok sehingga mangsa merasa tertipu,” katanya pada sidang akhbar di Ibu Pejabat Polis Kontinjen (IPK) Melaka hari ini.

Mengulas lanjut Abdul Majid berkata susulan laporan dibuat pada tahun berkenaan, kedua-dua adik-beradik yang licik itu telah menghilangkan diri dan berpindah randah ke beberapa negeri, lapor Bernama.

Beliau berkata siasatan lanjut mendapati kedua-dua suspek itu dipercayai terlibat dengan 75 kes penipuan di seluruh negara, dan aktif dengan aktiviti itu sejak 2005, selain menggunakan pelbagai modus operandi bagi menipu mangsa.

“Antara penipuan disyaki dilakukan adik beradik itu ialah urusan pembelian kereta, pembelian komputer riba tidak wujud, tipu perniagaan sewa kereta, tipu pakej pembelian telefon pintar dan pakej pelancongan, selain tipu pembelian jongkong emas serta pembelian set aksesori motor.

“Hasil penahanan itu polis merampas tiga telefon bimbit dan sekeping kad keahlian parti politik yang tertera nama suspek dengan menggunakan gelaran Datuk,” katanya.

Beliau berkata suspek utama di reman empat hari bermula tarikh ditangkap sehingga esok, bagi mengenal pasti penglibatan dalam kes-kes penipuan lain manakala suspek kedua yang berperanan sebagai pemilik akaun, diberi jaminan polis selama sebulan dan kes disiasat mengikut Seksyen 420 Kanun Keseksaan kerana menipu.

Dalam itu Abdul Majid berkata polis Jabatan Siasatan Jenayah Komersil Melaka juga menahan enam lelaki termasuk seorang Ah Long, dalam dua serbuan berasingan pada 1 dan 9 Mac lalu.

“Dalam serbuan pertama empat lelaki tempatan dan seorang warga negara China berusia lingkungan 35 hingga 40 tahun ditahan, dipercayai menjalankan kegiatan penipuan tawaran pekerjaan tidak wujud sejak Februari lepas, dengan menawarkan pekerjaan menjual tiket wayang yang menyasarkan mangsa di China.

“Manakala seorang lelaki berumur 32 tahun ditahan dalam serbuan lain, kerana dipercayai menjalankan kegiatan pinjaman wang tanpa lesen dan wang tunai RM53,000 turut dirampas,” katanya.


Tiada bukti kanak-kanak, remaja sihat perlu dos penggalak: WHO

Tiada bukti pada masa ini bahawa kanak-kanak dan remaja yang sihat memerlukan dos penggalak vaksin Covid-19, kata Ketua Saintis Pertubuhan Kesihatan Sedunia (WHO), Soumya Swaminathan.

Bercakap pada taklimat media beliau berkata walaupun terdapat penurunan imuniti vaksin dari semasa ke semasa terhadap varian Omicron yang semakin merebak, lebih banyak penyelidikan perlu dilakukan untuk memastikan siapa yang memerlukan dos penggalak.

“Tiada bukti sekarang bahawa kanak-kanak yang sihat atau remaja berat memerlukan penggalak. Tiada bukti langsung,” katanya.

Israel dilaporkan mula menawarkan penggalak kepada kanak-kanak seawal 12 tahun, dan Pusat Kawalan dan Pencegahan Penyakit (CDC) Amerika Syarikat (AS) awal bulan ini membenarkan penggunaan dos ketiga vaksin Pfizer dan BioNTech Covid-19 untuk remaja berumur 12 hingga 15 tahun.

Minggu lalu, Jerman menjadi negara terbaharu yang mengesyorkan semua kanak-kanak berumur antara 12 dan 17 tahun menerima suntikan penggalak Covid-19. Hungary juga telah berbuat demikian.

Swaminathan berkata kumpulan pakar tertinggi WHO akan bertemu akhir minggu ini untuk mempertimbangkan persoalan khusus berkaitan bagaimana dunia harus mempertimbangkan untuk memberi dos penggalak kepada populasi mereka.

“Matlamatnya adalah untuk melindungi mereka yang paling terdedah, untuk melindungi mereka yang berisiko tinggi menghidap penyakit teruk dan meninggal dunia.

“Mereka adalah populasi warga emas, orang yang imunnya terjejas dengan keadaan asas, juga pekerja penjagaan kesihatan,” katanya.

Untuk minggu yang berakhir pada 6 Januari lalu, lebih daripada 580,000 kes Covid-19 melibatkan kanak-kanak telah dilaporkan di AS, meningkat 78 peratus daripada minggu yang berakhir pada 30 Disember, menurut data terkini American Academy of Pediatrics. – Agensi


SPRM siasat jualan saham Menara KL, tiga individu sudah dipanggil

Suruhanjaya Pencegahan Rasuah Malaysia (SPRM) mengesahkan sedang menyiasat dakwaan penjualan saham mencurigakan hak milik pengurusan Menara Kuala Lumpur (Menara KL).

Dalam satu kenyataan hari ini (29 Disember 2022) SPRM berkata siasatan dilakukan untuk menentukan sama ada wujudnya elemen rasuah dalam penjualan 100 peratus saham Telekom Malaysia (TM) di dalam syarikat Menara KL Sdn Bhd (MKLB) kepada Hydroshoppe Sdn Bhd (HSB) pada Oktober 2022.

“Setakat ini, SPRM telah memanggil tiga saksi dan mendapatkan beberapa dokumen daripada pihak-pihak berkaitan untuk diteliti.

“Sehubungan itu, SPRM akan menjalankan siasatan secara terperinci dan profesional daripada semua sudut berkaitan isu ini,” kata SPRM.

Sementara itu, Telekom Malaysia Bhd (TM) dalam kenyataan hari ini menjelaskan Menara KL dimiliki oleh kerajaan Malaysia, manakala operasi dan penyelenggaraan menara itu diberikan di bawah konsesi.

TM berkata, melalui anak syarikat milik penuhnya MKLSB, telah melaksanakan konsesi itu sejak 1996.

Bagaimanapun, sebagai sebahagian daripada program transformasi perniagaannya, TM ingin menumpukan usaha dan sumber untuk mengukuhkan perniagaan terasnya iaitu telekomunikasi dan teknologi.

Oleh itu, selepas pertimbangan sewajarnya mengenai perubahan sifat perniagaan menara daripada perkhidmatan telekomunikasi kepada pelancongan dan hospitaliti, TM memutuskan pada Oktober 2021 untuk tidak memperbaharui konsesi Menara KL dan memaklumkan kepada kerajaan mengenau keputusan itu.

Menurut laporan Bernama, pada 2022, proses pemilihan bagi pemegang konsesi baharu telah diambil oleh kerajaan. TM dimaklumkan mengenai syarikat yang dilantik untuk mengambil alih saham MKLSB dan konsesi Menara KL.

MKLSB akan terus mengendalikan konsesi dan memastikan menara itu terus menarik pengunjung.

Pekerja akan diambil bekerja dengan MKLSB di bawah syarikat konsesi baharu selama sekurang-kurangnya tiga tahun untuk melindungi kebajikan mereka semasa peralihan ini.

Kenyataan itu juga mengatakan bahawa rujukan dibuat dalam perubahan kepada pegangan saham MKLSB dalam pengumuman kewangan suku ketiga TM kepada Bursa Malaysia.


PRU-15 Tun M tak pertahan Langkawi

Bekas Perdana Menteri Tun Dr Mahathir Mohamad akan menyerahkan kepada calon lebih muda untuk bertanding kerusi Parlimen Langkawi pada Pilihan Raya Umum Ke-15 (PRU-15) nanti.

Menurutnya keputusan beliau untuk tidak bertanding pada pilihan raya akan datang dibuat atas faktor usia dan kesihatan yang belum pulih sepenuhnya setelah menjalani rawatan di Institut Jantung Negara (IJN) baru-baru ini.

Bagaimanapun, katanya jika kesihatan mengizinkan beliau akan terus berkempen untuk parti Pejuang sekiranya diperlukan.

“Saya tak pulih semula lagi, masih lemah, masih tak kuat. Tapi takat nak pi (pergi) Johor, nak cakap sikit-sikit tu boleh. Nak datang ke langkawi nak kempen sikit-sikit pun, bolehlah. Tapi, saya ingat kita bagi peluang pada orang lain.

“Belum kenal pasti calon yang akan bertanding. Tapi, kita (Pejuang) nak cari orang lebih muda daripada saya,” katanya memetik laporan Utusan ketika ditemui selepas melawat Lang Agro Farm di Kampung Padang Gaong, Ulu Melaka, Langkawi, hari ini.

Pada PRU-14 lalu, Dr Mahathir menang kerusi Parlimen Langkawi atas tiket PKR mengalahkan Datuk Nawawi Ahmad daripada Barisan Nasional, dan Zubir Ahmad )PAS) dengan majoriti 8,893 undi.

Dr Mahathir yang juga Pengerusi Pejuang berkata beliau mahu memberi peluang kepada calon baharu yang lebih muda dan sesuai bagi kerusi Parlimen Langkawi.

“Saya boleh ada bersama, saya boleh bagi nasihat, saya boleh ambil bahagian dalam kempen. Kalau ada tempat yang saya perlu hadir, saya akan hadir, dan mungkin bercakap sikit. Untuk membantu kempen calon,” katanya.


22 kematian, 26.4 peratus libatkan pesakit berusia 80 tahun ke atas

Jumlah kematian akibat komplikasi Covid-19 di seluruh negara sejak awal 2020 hingga semalam meningkat kepada 31,853 kes termasuk 6,425 pesakit meninggal dunia sebelum sempat mendapatkan rawatan di hospital (BID).

Kementerian Kesihatan (KKM) memaklumkan jumlah itu diperoleh setelah 22 lagi kes kematian dilaporkan dalam tempoh 24 jam semalam, termasuk lima daripadanya melibatkan kes BID.

Berdasarkan taburan kematian mengikut kumpulan umur untuk seminggu lalu, yang dikemas kini dalam laman sesawang KKM, Covidnow tengah malam tadi, 26.4 peratus pesakit meninggal dunia adalah dalam kalangan individu berusia 80 tahun dan ke atas.

Sebanyak 20.8 peratus lagi melibatkan pesakit berusia 60 hingga 69 tahun; 17.9 peratus (70-79 tahun); 16.0 peratus (50-59 tahun); 12.3 peratus (40-49 tahun); 4.7 peratus (30-39 tahun); dan 1.9 peratus (18-29 tahun).

Mengikut statistik Covidnow, seramai tujuh pesakit dilaporkan meninggal dunia di Selangor semalam, menjadikan kumulatif kematian di negeri itu mencecah 10,031 kes, termasuk 2,125 kes BID.

Sehingga semalam Selangor mencatat 802,660 kumulatif positif, dengan 782,092 pesakit telah sembuh, dan 10,537 kes masih aktif.

Daripada jumlah kes aktif itu, 8,896 pesakit menjalani kuarantin di rumah; 917 ditempatkan di PKRC; 699 dimasukkan ke hospital; dan 25 dirawat di unit rawatan rapi (ICU) dengan 10 daripadanya memerlukan alat bantuan pernafasan.

Sehingga semalam seramai 4,782,306 atau 94.5 peratus populasi Selangor telah lengkap divaksinasi, 4,849,408 atau 95.7 peratus lagi menerima sekurang-kurangnya satu dos, dan 2,432,849 individu lagi menerima dos penggalak.

Bagi negeri-negeri lain, Perak merekodkan tiga kematian diikuti masing-masing dua di Johor, Negeri Sembilan, Sabah, serta Terengganu; dan masing-masing satu di Kedah, Kelantan, Pahang, dan Sarawak.

Tiada kematian dilaporkan di Melaka, Perlis, Pulau Pinang, Kuala Lumpur, Labuan dan Putrajaya.

Sejak awal 2020 hingga semalam negara merekodkan 2,820,927 kumulatif positif dengan 97.4 peratus daripadanya atau 2,747,457 pesakit telah sembuh, dan 41,617 kes masih aktif.

Daripada jumlah kes aktif itu seramai 34,722 pesakit sedang menjalani kuarantin di rumah; 4,048 ditempatkan di PKRC; 2,687 dimasukkan ke hospital; dan 160 pesakit dirawat di ICU, termasuk 72 daripadanya memerlukan alat bantuan pernafasan.


KWSP bersasar: Pegawai Anwar enggan jumpa NGO dijemput ke PMO

Tiga pertubuhan yang mewakili rakyat Malaysia kecewa kerana tidak dibenar bertemu pegawai khas Perdana Menteri Datuk Seri Anwar Ibrahim, walaupun mereka telah dijemput hadir.

Presiden Pertubuhan Gagasan Inovasi Rakyat Malaysia (PGIRM), Azmi Mohd Tahir berkata pihaknya bersama Global Human Rights Federation (GHRF) dan Persatuan Pengguna Islam Malaysia (PPIM), telah dijemput untuk mengadakan perbincangan berkaitan tuntutan pengeluaran KWSP bersasar di Pejabat Perdana Menteri (PMO) hari ini.

Menurutnya mereka hadir pada jam 10 pagi tadi di PMO setelah menerima jemputan daripada pegawai berkenaan semalam, bukannya hadir tanpa temu janji.

“Tetapi, selepas menunggu lebih 1 jam 30 minit, PGIRM, GHRF dan PPIM telah dimaklumkan tidak dibenarkan naik ke aras 2 dan seorang pegawai lain akan turun bertemu delegasi atas alasan tiada sebarang dokumen dibenarkan untuk dibawa bersama.

“PGIRM berhujah untuk tuntutan pengeluaran KWSP secara bersasar ini menggunakan data dan statistik sebenar berdasarkan kajian yang telah dibuat, bukan menggunakan mana-mana sentimen atau sembang kosong kedai kopi tanpa fakta dan hujah.

“Jadi bagaimana hala tuju perbincangan hendak dibuat jika tiada data dibenarkan dibawa bersama? Delegasi PGIRM, GHRF dan PPIM membuat keputusan untuk pulang tanpa bertemu mana-mana pegawai gantian di lobi kerana berasakan delegasi tidak sepatutnya dilayan sewenangnya,” katanya dalam satu kenyataan hari ini.

Azmi berkata PGIRM, GHRF dan PPIM berasa sangat marah dan kecewa terhadap layanan yang diberikan kepada delegasi yang membawa suara rakyat yang dalam kesusahan.

“Adakah suara rakyat ini tidak penting di mata PMO sehingga temu janji ini dinafikan hanya kerana membawa dokumen sokongan?

“Kejadian ini telah lebih menaikkan semangat PGIRM, GHRF dan PPIM dalam memperjuangkan tuntutan ini dan tidak akan sekali-kali berputus asa,” katanya lagi.

Beliau turut mengingatkan bahawa wang KWSP adalah hasil titik peluh rakyat, bukan untuk dicagarkan kepada pihak bank.

Menurut Azmi sekiranya Perdana Menteri betul-betul mendengar kesusahan rakyat, wang KWSP seharusnya diberikan secara terus kepada
pencarum, bukan membenarkan pihak bank menjana keuntungan daripada faedah dan fi pengurusan ke atas wang rakyat.

“Adakah kerisauan terhadap masa tua dan wang persaraan ini hanya retorik dan alasan semata-mata untuk tidak membenarkan wang ini dikeluarkan demi menyelesaikan pelbagai masalah dan kelangsungan hidup rakyat?,” soal beliau.


Walaupun diasak UMNO, PM belum dapat ilham bila nak bubar Parlimen

Ketika desakan terus kencang daripada UMNO supaya membubarkan segera Parlimen, Datuk Seri Ismail Sabri Yaakob mengesahkan beliau belum mendapat ilham bila akan mengadakan Pilihan Raya Umum Ke-15 (PRU-15).

Perdana Menteri berkata sebarang keputusan mengenai tarikh pembubaran Parlimen bergantung kepada perbincangan dalam kalangan pemimpin tertinggi UMNO pada 30 September ini.

“Pada 30 hari bulan, petang ada (mesyuarat) Top 5 dan biro politik, malam ada MT (Mesyuarat Tertinggi). Jadi kita tunggulah,” katanya pada sidang media di akhir lawatan kerja empat hari ke Amerika Syarikat, menurut Bernama.

Sebelum ini, pemimpin tertinggi UMNO terus mengasak Ismail Sabri yang juga Naib Presiden parti supaya membubarkan Parlimen bagi membolehkan PRU-15 diadakan segera tahun ini, tanpa mempedulikan kepentingan rakyat menghadapi krisis dan bencana setelah pandemik Covid-19 semakin pulih.

Ketika majoriti ahli Parlimen, termasuk daripada UMNO dan Barisan Nasional (BN) sendiri, menolak pilihan raya diadakan segera tahun ini, beberapa kerat pemimpin parti itu, terutama presidennya Datuk Seri Ahmad Zahid Hamidi dan Ketua Pemuda Datuk Asyraf Wajdi Dusuki, terus mendesak Perdana Menteri membubar segera Parlimen.

Selain itu, majoriti Jemaah Menteri, termasuk yang mewakili UMNO, turut menolak PRU-15 diadakan tahun ini kerana berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Mengulas lanjut, Ismail Sabri berkata beliau belum mendapat maklumat mengenai agenda mesyuarat MT UMNO.

“Saya pun tak tahu apa agenda MT dan sebagainya. Jadi malam tu lah kita akan bincang,” katanya. Top 5 merujuk kepada Presiden, Timbalan Presiden dan tiga Naib Presiden UMNO.

Ditanya sama ada beliau sudah mendapat ilham bila akan membubarkan Parlimen semasa berada di bandar raya ini dan adakah ia semakin dekat, Ismail Sabri menjawab “belum lagi.”

“Saya berjalan di sekitar Central Park dan kagum dengan bagaimana kawasan hijau seluas 832 ekar di tengah-tengah bandar raya ini dikekalkan dan dipulihara” katanya.

Perdana Menteri berkata jika di Malaysia, pasti akan ada cadangan di atas meja beliau untuk membangunkan kawasan seumpama itu.

“Saya mendapat inspirasi bagaimana untuk memulihara kawasan hijau kita. Namun untuk pilihan raya, saya tidak mendapat apa-apa inspirasi,” katanya.


Pinda laporan 1MDB: Najib bela diri atau bebas diketahui 30 Januari

Keputusan mahkamah terhadap Datuk Seri Najib Razak berkait pertuduhan meminda laporan audit 1Malaysia Development Berhad (1MDB) ditetapkan 30 Januari tahun depan.

Memetik laporan Sinar Harian, Mahkamah Tinggi Kuala Lumpur akan memutuskan sama ada bekas perdana menteri itu dibebaskan atau dipanggil untuk membela diri.

Hakim Mohamed Zaini Mazlan menetapkan tarikh itu selepas mendengar hujahan daripada pihak pendakwaan dan pembelaan.

Pihak pembelaan membangkitkan isu sama ada bekas Ketua Pegawai Eksekutif (CEO) 1MDB, Arul Kanda Kandasamy boleh diberikan indemniti atau pengecualian liabiliti undang-undang dan dibebaskan daripada tuduhan selepas dipanggil sebagai saksi pendakwaan.

Dalam kes ini, pendakwaan dikendalikan oleh Timbalan Pendakwa Raya Kanan, Datuk Seri Gopal Sri Ram manakala Najib diwakili peguam Tan Sri Muhammad Shafee Abdullah sementara Arul Kanda oleh Datuk N Sivananthan.

Najib, 69 didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.

Arul Kanda, 45 pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.

Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Zahid kata pengundi tersalah undi semasa PRU-15 lalu

Kekalahan teruk UMNO pada Pilihan Raya Umum Ke-15 (PRU-15) disebabkan pengundi tersalah undi, kata Datuk Seri Dr Ahmad Zahid Hamidi.

Presiden UMNO itu berkata tidak akan mengulangi lagi kekalahan teruk seperti PRU-15 pada Pilihan Raya Negeri (PRN) nanti kerana pengundi yang tersalah undi sudah kembali menyokong mereka.

Beliau yang juga Presiden UMNO berkata, pihaknya yakin perubahan dapat dilihat dalam bentuk sokongan kepada UMNO pada PRN akan datang terutama di Kedah, Kelantan dan Terengganu.

“Kita sedang menyusun langkah bersama rakan-rakan lain dan berada pada tahap memperbaiki kelemahan lalu.

“Saya yakin kesilapan pengundi pada PRU-15 akan diperbaiki kerana ada penyelesaian apabila berlaku pertukaran kerajaan (yang tidak sama di Persekutuan) di negeri terbabit.

“Kita dapat lihat kecenderungan perubahan haluan sokongan mereka daripada anti pembangunan kepada pro pembangunan di bawah Kerajaan Perpaduan pimpinan Perdana Menteri ketika ini,” katanya dipetik laporan BH hari ini.

Zahid terdahulu menghadiri Majlis Rumah Terbuka Aidilfitri UMNO Perlis.

Sejumlah enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan dijangka mengadakan PRN selewat-lewatnya Julai ini selepas penggal Dewan Undangan Negeri (DUN) masing-masing tamat tempoh.


Berjalan kaki lima hari, veteran tentera kecewa PM tak terima sendiri memorandum

Sekumpulan veteran tentera yang berjalan selama lima hari kecewa selepas Datuk Seri Ismail Sabri Yaakob tidak dapat bertemu mereka untuk menerima memorandum yang mahu diserahkan sendiri kepada Perdana Menteri.

Kumpulan veteran tentera itu berjalan bermula dari Simpang Pulai, Perak sehingga ke Pejabat Perdana Menteri di Putrajaya, bagaimanapun hanya wakil Ismail Sabri yang juga Setiausaha Politiknya, Syed Fazmi Sayid Mohammad sahaja hadir untuk menerima memorandum ekoran mempunyai komitmen lain.

“Saya akan sampaikan memorandum ini kepada perdana menteri,” kata Syed Fazmi dipetik laporan FMT.

Dalam pada itu, Presiden Pertubuhan Suara Patriotik Rakyat Malaysia (PSPRM) Mior Rosli Mior Jaafar yang kecewa kerana Ismail Sabri tidak hadir sendiri menerima memorandum menggesa supaya suara veteran tentera didengar dan tidak menolak akan mengheret tuntutan mereka ke mahkamah nanti.

“Jika kerajaan tidak mahu mendengar (suara kami), kami akan (bawa perkara ini) ke mahkamah, kerana yang kami perjuangkan mengikut undang-undang. Biarlah mahkamah tentukan perkara itu.

“Tetapi jika perdana menteri memutuskan untuk menyelesaikan perkara ini secepat mungkin, alhamdulillah, kami tidak akan membawa perkara ini ke mahkamah,” kata Mior.

Pagi tadi, lebih 100 veteran dari seluruh Malaysia berkumpul di Masjid Putra sebagai tanda solidariti dengan 25 veteran yang berjalan kaki dari Perak, sebelum berarak ke Seri Perdana bersama-sama.

Mereka berarak sambil menyanyikan lagu patriotik beramai-ramai, diselangi laungan “Veteran!” dan “Bangkit!”.

Beberapa kenderaan turut menunjukkan sokongan dengan membunyikan hon ketika melepasi perarakan.

Setibanya di Pejabat Perdana Menteri, kumpulan itu menyanyikan lagu Negaraku serta membaca doa sebelum menyerahkan memorandum berkenaan.

Tuntutan mereka termasuk memperbetul anomali pencen bagi veteran yang bersara sebelum 2013, sejajar dengan pencen yang lebih tinggi diberikan kepada veteran yang bersara selepas Akta Pencen dipinda tahun itu.

Kumpulan itu juga menggesa agar pencen diberikan kepada veteran yang tidak melengkapkan 21 tahun perkhidmatan seperti diperlukan, dan mengampuni mereka yang diberhentikan kerana melakukan kesalahan ketenteraan kecil.


PDRM alu-alukan sebarang maklumat berhubung lokasi Jho Low: KDN

Mana-mana pihak yang mempunyai bukti keberadaan dan lokasi terkini dialu-alukan menyalurkan maklumat tersebut kepada Polis Diraja Malaysia (PDRM).

Kementerian Dalam Negeri (KDN) sudah mengeluarkan ‘red notice’ (orang dalam buruan dikehendaki untuk pendakwaan) dikeluarkan Polis Antarabangsa (INTERPOL) tetapi sebarang maklumat baharu boleh disalurkan kepada pihak PDRM, kata Menterinya, Datuk Seri Hamzah Zainuddin.

Kaedah Red notice adalah lebih baik kerana menggunakan elemen kerjasama dan maklumat perisikan yang lebih tepat.

“Kaedah ini memerlukan mana-mana 195 negara anggota yang mempunyai maklumat berkaitan Jho Low bertanggungjawab untuk menyalurkan maklumat terbabit kepada Malaysia bagi membolehkan tindakan ekstradisi dibuat,” katanya dalam jawapan bertulis di Dewan Rakyat.

Beliau menjawab soalan Lim Lip Eng (PH-Kepong) sama ada polis sudah menghubungi dua wartawan iaitu Tom Wright dan Bradley Hope mengenai dakwaan mereka bahawa Jho Low dan keluarganya dilihat di China dan Hong Kong pada tahun 2018 dan 2019 serta mengapa kerajaan tidak menawarkan ganjaran kepada sesiapa yang mempunyai maklumat terkini mengenai keberadaan Jho Low.

Hamzah berkata, setiap maklumat yang diterima mengenai keberadaan Jho Low di negara Asing sentiasa diteliti kesahihannya termasuk menggunakan saluran antarabangsa sedia ada.

Menjawab Soalan RSN Rayer (PH-Jelutong) mengenai langkah diambil untuk mengesan dan menahan Jho Low, Hamzah berkata, KDN melalui PDRM tidak pernah berhenti dan komited dalam usaha mengesan dan membawa pulang ahli perniagaan terbabit.

“PDRM turut menjalin kerjasama dengan Biro Penyiasatan Persekutuan (FBI) Amerika Syarikat, pihak berkuasa Singapura dan agensi penguatkuasaan negara lain.

“PDRM amat mengalu-alukan mana-mana pihak yang mempunyai maklumat berhubung lokasi Jho Low supaya menyalurkannya melalui talian CCID Infoline di 013-211 1222 (WhatsApp sahaja) atau di mana-mana balai polis yang berhampiran,” katanya.

Sebelum ini, media melaporkan Jho Low didakwa masih bersembunyi di China dan perkara itu didedahkan penulis bersama buku ‘Billion Dollar Whale: The Man Who Fooled Wall Street, Hollywood, and the World’, Bradley Hope menerusi episod pertama program ‘Di Mana Jho Low’ yang disiarkan di platform aplikasi video YouTube, pada 31 Ogos lalu.

Menerusi episod itu, Hope bersama seorang penulis, Tom Wright turut berkongsi sekeping gambar memaparkan Jho Low bersama dua individu tidak dikenali di sebuah restoran di Disneyland Shanghai.

Hope berkata, gambar didakwa bertarikh 24 Disember 2019 itu diterimanya daripada sumber boleh dipercayai.

Hope sebelum ini melancarkan kempen menjejak Jho Low dengan meminta orang ramai mengesan ahli perniagaan dalam buruan itu.

Jho Low berdepan saman AS$3.78 bilion atau RM16.82 bilion yang difailkan oleh 1Malaysia Development Berhad (1MDB) dan empat anak syarikatnya.


Jangkitan varian South Afican, India di Malaysia meningkat: KKM

Kementerian Kesihatan Malaysia (KKM) mengesahkan tujuh lagi kes varian South Afican dan India Covid-19 dikesan sejak 10 Mei hingga 14 Mei lalu. Kedua-duanya adalah virus yang mudah tersebar dan berbahaya.

Dalam satu kenyataan malam ini, KKM berkata kes itu dikesan melalui analisis terhadap 10 sampel jujukan genom penuh virus SARS-CoV-2 (Covid-19).

“Terkini melalui survelan genomik yang dijalankan oleh Institut Penyelidikan Perubatan (IMR) ke atas 10 sampel Covid-19 dari 10 Mei 2021 sehingga 14 Mei 2021 telah mengenal pasti dan mengesahkan kewujudan 7 lagi kes Variant of Concern (VOC),” kata KKM.

Kenyataan itu menyatakan empat daripada kes itu membabitkan jangkitan tempatan varian South Afican B.1.351 yang telah dikesan di Wilayah Persekutuan Kuala Lumpur; dan tiga kes bukan warganegara dijangkiti varian India B.1.617.

Sehingga kini, jumlah keseluruhan kes Covid-19 yang dijangkiti oleh varian South Afican B.1.351 adalah sebanyak 66 kes, dan varian India B.1.671 (termasuk sublineage B.1.617.1 dan B.1.617.2) adalah sebanyak lima kes.

Data varian South Afican B.1.351

KKM berkata, tiga kes baharu membabitkan bukan warganegara dengan varian India B.1.617.2 dikesan di Malaysia, dengan dua daripadanya dikesan melalui saringan pintu masuk antarabangsa (PMA) dan satu kes lagi dikesan melalui saringan bergejala.

“Kesemua kes mempunyai sejarah perjalanan ke India. Ini menjadikan jumlah keseluruhan kes varian Indian B.1.671 (termasuk sublineage B.1.617.1 dan B.1.617.2) yang telah dikesan di negara adalah sebanyak lima kes,” katanya.

Sejak 3 Februari lalu,VOC mula dikesan di Malaysia di mana duakes pertama varian UK B.1.1.7 telah dikesan melalui saringan di pintu masuk antarabangasa (PMA). Saringan di PMA seterusnya mengesan dua kes varian Nigerian B.1.525 pada 5 Mac 2021.

Pada 18 Mac 2021, varian South Afican B.1.351 pula telah ditemui di kalangan dua kakitangan syarikat yang berpangkalan di Lapangan Terbang Antarabangsa Kuala Lumpur (KLIA) dari Kluster Jalan Lima serta satu kes masing-masing dari Kluster Kebun baru dan saringan kontak rapat.

Sehingga 14 April 2021, sejumlah 17 kes positif Covid-19 tempatan dikenal pasti dijangkiti dengan varian South African B.1.351 di Malaysia.

KKM juga berkata, sehingga kini, analisis filogenetik serta hubung kait geografi menunjukkan kebarangkalian kes-kes tersebut adalah berpunca daripada jangkitan yang sama.


Aidiladha: Lebih 2.3 juta kenderaan bakal guna KLK, LPT pada 8-11 Julai

Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa Satu (LPT1) ANIH Berhad menjangkakan sejumlah 2,352,000 kenderaan bakal menggunakan lebuh raya berkenaan sempena sambutan Aidiladha, bermula 8 hingga 11 Julai ini.

Pengurus Besar Kanan ANIH Berhad Radzimah Mohd Radzi berkata susulan itu pihaknya telah mengambil beberapa langkah termasuk penambahan petugas dan anggota sebagai persediaan pengaktifan lorong-lorong tambahan jika berlaku peningkatan trafik.

“Pertambahan ini juga membantu melancarkan aliran di lebuh raya dan mempertingkatkan tahap persediaan di semua fasiliti lebuh raya termasuk menjamin tahap kebersihan terbaik di semua Hentian Sebelah dan Kawasan Rehat,” katanya dalam kenyataan hari ini.

Pihaknya juga telah mencadangkan beberapa waktu perjalanan menerusi Jadual Cadangan Perjalanan (TTA) demi menjamin keselesaan pengguna lebuh raya tersebut.

“Antara cadangan waktu perjalanan pada 8 Julai (Jumaat) dan 9 Julai (Sabtu) bagi penguna lebuh raya daripada Kuala Lumpur atau Selangor memasuki Plaza Tol Gombak adalah 10 pagi hingga 1 tengah hari ke Pahang, pukul 6 pagi hingga 10 pagi pula menuju ke Terengganu serta Kelantan.

“Bagi perjalanan ke semua destinasi, waktu perjalanan bebas pada 12 tengah malam hingga 6 pagi,” katanya.

“Selain itu kenderaan ringan disarankan elak memasuki plaza tol pada waktu 9.30 pagi hingga 12 tengah hari dan 9.30 malam hingga 12 tengah malam kerana ini merupakan waktu perjalanan bas ekspres ke destinasi Pantai Timur memasuki Tol Gombak pada tarikh-tarikh berkenaan,” katanya.

Jelasnya pada 11 Julai (Isnin) pula pengguna dinasihatkan untuk menggunakan lebuh raya tersebut pada 6 pagi hingga 10 pagi untuk pengguna daripada Pahang, manakala pengguna dari Terengganu dari 10 pagi hingga 1 tengah hari dan untuk semua destinasi adalah pada pukul 12 tengah malam hingga 6 pagi.

Untuk maklumat lanjut, pengguna lebuh raya boleh merujuk laman sosial rasmi Lembaga Lebuhraya Malaysia atau ANIH Berhad di Twitter @LLMTrafik @LPTTrafik atau Facebook@Lembaga Lebuhraya Malaysia serta @Lebuhraya Pantai Timur atau menghubungi hotline LLM di 1800-88-7752 dan LPT-Line di 1-700-818-700. – Bernama


Kempen PRN: Laporan polis banyak di Selangor, 15 tangkapan sudah dibuat

Laporan polis paling banyak diterima sepanjang dua minggu kempen Pilihan Raya Negeri (PRN) adalah di Selangor dan 15 tangkapan sudah dibuat sejak 27 Julai hingga 12 Ogos.

Di Selangor sahaja, sebanyak 782 laporan polis diterima di Selangor dan jumlah keseluruhan adalah 1,951 laporan yang diterima, kata Ketua Polis Negara, Tan Sri Razarudin Husain.

Menurut Razarudin, 78 kertas siasatan dibuka di Selangor diikuti masing-masing 42 di Pulau Pinang dan Kedah, Terengganu (34), Negeri Sembilan (25) dan Kelantan (19).

“Dalam tempoh tersebut sebanyak 782 laporan diterima di Selangor, Terengganu (390), Kedah (293), Kelantan (265), Negeri Sembilan (135) dan Pulau Pinang (86).

“Seramai 15 individu telah ditahan iaitu sembilan di Kedah dan masing-masing dua di Pulau Pinang, Selangor dan Negeri Sembilan,” katanya dalam kenyataan pada Ahad.

Beliau berkata, sebanyak 4,506 permit telah diluluskan PDRM dalam tempoh berkempen dengan Kedah mencatatkan angka tertinggi iaitu 976 permit diikuti Selangor (933), Kelantan (882), Terengganu (768), Negeri Sembilan (495) dan Pulau Pinang (452).

Mengulas mengenai kes yang dilaporkan di hari pengundian pada 12 Ogos, Razarudin berkata, sebanyak 111 kertas siasatan dibuka daripada 181 laporan yang diterima melibatkan pelbagai kesalahan.

Ujarnya, kesalahan membabitkan Seksyen 7 Akta Kesalahan Pilihan Raya 1954 kerana menggunakan kad pengenalan orang lain merekodkan laporan tertinggi iaitu 94 kes.

“Selangor paling tinggi melibatkan salah guna kad pengenalan iaitu 48 kes diikuti Pulau Pinang (20), masing-masing sembilan di Kedah dan Terengganu, Negeri Sembilan (enam) dan Kelantan (dua),” katanya.

Antara kesalahan lain yang dilaporkan adalah khianat bendera, mempamer logo politik, menghalang penjawat awam dan perhimpunan menyalahi undang-undang.


Radzi syor kerajaan sediakan RM2.5 bilion selenggara kuarters kerajaan

Ahli Parlimen Perikatan Nasional (PN) Putrajaya, Datuk Dr Radzi Jidin mencadangkan kerajaan menyediakan sekurang-kurangnya RM2.5 bilion setahun sebagai peruntukan khas bagi penyelenggaraan kuarters Kerajaan Persekutuan di seluruh negara untuk tempoh 2023 hingga 2025.

Sepertimana terkandung dalam tawaran PN ketika Pilihan Raya Umum Ke-15 (PRU-15), beliau berkata langkah menyediakan peruntukan itu bagi terus memelihara kebajikan penjawat awam di Putrajaya.

Beliau turut minta supaya kerajaan menambah bilangan Taska dan Tadika di pejabat kerajaan dan premis kuarters kerajaan.

“Minta Perdana Menteri kemukakan senarai taska dan tadika di pejabat kerajaan dan premis kuarters kerajaan sedia ada di Putrajaya serta jumlah enrolmen. Berapa lagi akan dibina/disediakan pada tahun 2023 dan 2024,” katanya dalam satu kenyataan hari ini.

Kenyataan beliau dibuat setelah tidak sempat mencadangkannya ketika perbahasan titah ucapan Yang di-Pertuan Agong di Dewan Rakyat, hari ini.

Bekas Menteri Pendidikan itu turut mencadangkan kerajaan melalui Perbadanan Putrajaya (PPj) agar menyediakan pas khas kepada penjawat awam yang menggunakan parkir berbayar milik PPj.

Pas khas tersebut, katanya boleh menawarkan fleksibiliti penggunaan tanpa had keluar masuk setiap hari pada waktu bekerja di semua parkir milik PPj. Adakah PPj mempunyai perancangan untuk mempertimbangkan cadangan ini?.

Dr Radzi berkata sebagai sebuah bandar terancang, beliau mencadangkan agar Putrajaya dijadikan sebagai model bandar mesra warga emas dan orang kurang upaya (OKU) dengan menyediakan kemudahan bersesuaian, termasuk kemudahan riadah dan sukan yang sesuai untuk mereka.

“Dalam konteks Pendidikan kepada anak-anak Putrajaya, saya minta supaya KPM dapat segara mengatasi masalah kepadatan murid di sekolah.

“Sepertima mana janji kerajaan lama terdahulu, di mana sekolah di Putrajaya perlu kekal sebagai persekolahan satu sesi. Khusus bagi murid bekerperluan pendidikan khas (MBPK) pula, KPM hendaklah menambah bilangan kelas bagi Program Pendidikan Khas Integrasi (PPKI) supaya anak-anak bekeperluan khas ini dapat terus belajar dalam keadaan selamat dan selesa,” katanya.


Anwar tak perlu takut bayang-bayang sendiri, kata Hamzah

Menyifatkan usul undi percaya terhadap Datuk Seri Anwar Ibrahim sebagai Perdana Menteri hanyalah gimik sahaja, Dewan Rakyat hari ini (19 Disember 2022) diberitahu bahawa ada ahli Parlimen (MP) yang menunggu masa untuk menentang perjanjian persefahaman (MoU) yang ditandatangani bagi membentuk Kerajaan Persekutuan, baru-baru ini.

Ketika membuat pendedahan itu, Ketua Pembangkang Datuk Seri Hamzah Zainudin menyifatkan MoU yang memaksa MP kerajaan menyokong sebarang usul di Parlimen sebenarnya menyekat dan memudaratkan demokrasi berparlimen.

Ahli Parlimen Larut itu mempersoalkan adakah tindakan itu satu bentuk demokrasi yang sering dilaung-laungkan Anwar sebelum ini.

“Yang Berhormat Tambun tidak perlu takut dengan bayang-bayang sendiri sehingga sanggup melanggar segala prinsip perjuangan sendiri. Semasa berkempen dalam PRU-15 lalu sebagai contoh Yang Amat Berhormat Tambun sendiri menyanyikan lagu sedap “hoi…”

“Yang Berhormat Tambun sendiri pun dah tahu ada sebilangan ahli-ahli Parlimen sebenarnya tidak rela diperlakukan sedemikian.

“Mereka hanya menunggu waktu untuk menentang penindasan ini dan berjuang untuk kepentingan rakyat. Mereka tidak rela dipermainkan,” katanya ketika membahas usul undi percaya terhadap Anwar sebagai Perdana Menteri.

Hamzah berkata kesan kumulatif peruntukan daripada MoU itu menyebabkan semua MP daripada PH, Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Parti Warisan (WARISAN) mengundi hanya dengan cara yang dikehendaki Anwar.

Jelasnya, keadaan itu bercanggah dengan prinsip asas berparlimen yang dijamin Perlembagaan dan undang-undang Malaysia.

“Ia bercanggah dengan Perlembagaan Persekutuan dan dasar awam, tidak sah serta tidak dibenarkan undang-undang.

Sambil mengucapkan tahniah kepada Anwar yang mengangkat sumpah jawatan Perdana Menteri, Hamzah berkata MP Tambun itu sendiri telah menyatakan bahawa MP Pagoh, Tan Sri Muhyiddin Yassin sudah pun memperoleh sokongan majoriti untuk dilantik menjadi Perdana Menteri.

“Saya ingin mengambil kesempatan ini untuk mengucapkan Yang Amat Berhormat Tambun yang telah pun mengangkat sumpah sebagai Perdana Menteri pada 24 November yang lepas walaupun seperti kenyataan yang amat Berhormat sendiri, bahawa Yang Berhormat Pagoh sudah pun dalam pusingan pertama memperolehi sokongan majoriti untuk dilantik sebagai perdana menteri.

“Kami sedar bahawa usul ini hanyalah gimik semata-mata apatah lagi dilakukan selepas satu perjanjian persefahaman kerjasama yang telah ditandatangani oleh semua pemimpin-pemimpin. gabungan parti-parti yang menyokong kerajaan Pakatan Harapan yang diketuai oleh DAP, PKR dan Amanah.

“Perjanjian persefahaman kerja itu adalah satu perjanjian yang. menyekat, merosakkan dan memudaratkan demokrasi berparlimen,” katanya.


Bersatu parti kecil lebih baik PAS bersama dengan UMNO: KB UMNO Melaka

PAS digesa tidak meneruskan kerjasama dengan Bersatu dalam menghadapi Pilihan Raya Negeri (PRN) Melaka kerana mereka hanya sebuah parti yang kecil berbanding UMNO, kata Ketua-ketua UMNO Bahagian Melaka hari ini.

Wakil kumpulan itu, Senator Datuk Seri Mohamad Ali Mohamad menyifatkan UMNO merupakan sebuah parti yang besar dan PAS perlu bekerjasama dengan mereka jika mahu memenangi PRN Melaka dan bukannya dengan Bersatu kerana tidak akan memperoleh sebarang kemenangan nanti.

“Jika tidak bersetuju bersama dengan UMNO, bermaknanya perpecahan dikalangan umat Melayu Islam akan lebih kerana parti UMNO di Melaka adalah parti yang besar dan jika PAS tidak bersama dengan UMNO bermakna PAS memilih untuk mengadakan satu perpecahan yang besar.

“Jika tidak bersama dengan Bersatu, Bersatu ini parti yang kecil jadi kita meletakkan harapan supaya PAS memikirkan sebaik-baiknya supaya kita bersama dan akhirnya UMNO dan PAS dapat bersama menghadapi pilihan raya dan akhirnya menawan negeri Melaka dengan lebih selesa lagi,” katanya dalam satu sidang media di Melaka hari ini.

Ketua UMNO Bahagian Tangga Batu itu berkata semua ketua-ketua UMNO Bahagian seluruh negara sudah membuat ketetapan untuk menolak kerjasama dengan Bersatu dan hanya bersetuju menjalinkan kerjasama dengan PAS bagi menghadapi PRN Melaka.

“Kami ketua-ketua UMNO Bahagian di Melaka ini menyatakan pendirian muktamad bahawa kami semua bahagian dalam negeri Melaka, enam bahagian, telah memutuskan bahawa kita tidak akan bekerjasama dengan parti Bersatu,” katanya lagi.

Dalam pada itu, Mohamad Ali turut menjelaskan pendirian tersebut sudah disampaikan kepada Perdana Menteri Datuk Seri Ismail Sabri Yaakob supaya tidak cuba berunding dengan Bersatu bagi mewujudkan satu kerjasama dengan Perikatan Nasional (PN).

Khamis lalu, Majlis Tertinggi UMNO membuat ketetapan meneruskan kerjasama dengan PAS, dengan syarat parti itu mesti menggunakan logo sendiri, bukan lambang PN.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada PRU-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


‘Selepas cadangan PRU awal ditolak, Zahid bangun tinggal mesyuarat MT’

Tidak seperti kebiasaan dalam mesyuarat Majlis Tertinggi (MT) UMNO, Datuk Seri Ahmad Zahid Hamidi selaku Presiden tidak membuat penggulungan semasa penghujung mesyuarat yang berlangsung pada 8 Disember lalu.

Zahid sebaliknya bingkas bangun meninggalkan mesyuarat selepas Ahli-ahli MT selesai menyuarakan pandangan masing-masing, jelas kelihatan kekecewaannya apabila gagal memujuk supaya pilihan raya umum diadakan dengan segera, kata sumber.

Mesyuarat pada malam selepas keputusan Mahkamah Rayuan mengekalkan hukuman terhadap Datuk Seri Najib Razak itu sangat penting memandangkan bekas Presiden UMNO itu kalah dalam rayuannya dan kini tinggal peluang terakhir untuk membuat rayuan di Mahkamah Persekutuan.

Sumber memberitahu riak muka Zahid nyata cemas dan panik semasa mesyuarat tersebut berlangsung, Najib boleh dianggap sebagai rakan karib kepada Zahid yang juga sedang berdepan pertuduhan di mahkamah ketika ini.

Matlamat asalnya adalah bagi membincangkan strategi seterusnya susulan keputusan mahkamah Najib, ia sepatutnya memberi fokus mencari jalan supaya PRU diadakan dengan segera.

Topik perbincangan semasa mesyuarat MT itu pada mulanya bagi membincangkan implikasi kes Najib kepada parti dan apakah pilihan yang masih ada untuk menyelamatkan bekas Perdana Menteri (PM) itu daripada menjalani hukumannya.

Namun, cadangan mengadakan PRU yang dibangkitkan oleh beberapa ahli MT dalam kem Zahid tidak mendapat sokongan majoriti, malah terdapat beberapa individu semasa mesyuarat itu menolak keras langkah tersebut.

Sebaliknya, Naib Presiden UMNO Datuk Seri Ismail Sabri Yaakob dipertahankan beberapa Ahli MT lain untuk terus memimpin kerajaan sedia ada.

Satu-satunya Ahli MT yang beria-ria menyokong cadangan supaya PRU disegerakan adalah Datuk Puad Zarkashi yang diketahui umum merupakan orang kuat Zahid.

Malah, semasa Ismail Sabri menjadi Timbalan Perdana Menteri ketika era kerajaan Perikatan Nasional (PN), Puad juga secara terbuka menyerang Ismail Sabri dan memberi amaran supaya mengikut telunjuk Presiden.

“Puad semasa mesyuarat menggesa supaya cadangan PRU awal yang dibuat Zahid dipatuhi, memberi isyarat kepada Ismail Sabri supaya mendengar arahan Presiden.

“Lebih menarik, seorang ahli MT yang agak senior bangun dan membidas Puad semasa mesyuarat supaya tidak berlagak kerana dirinya hanya sekadar MT lantikan, bukan menang pemilihan parti tetapi bercakap besar seolah-olah mewakili suara akar umbi,” kata sumber.

Kecaman tersebut menyebabkan Puad terkedu dan malu dengan diri sendiri, panglima yang diharapkan Zahid menjadi kucing kesipuan dalam mesyuarat tersebut.

Selain itu, seorang lagi Naib Presiden UMNO Datuk Seri Mahdzir Khalid juga tidak bersetuju sekiranya PRU dipercepatkan dan berhujah panjang lebar bagi menjelaskan pendiriannya.

Panglima yang diharapkan Zahid semasa mesyuarat MT pada malam tersebut tidak lagi gah seperti sebelum ini yang bertekad menjatuhkan kerajaan dipimpin Tan Sri Muhyiddin Yassin, berkemungkinan masing-masing sudah mendapat imbuhan atau jawatan yang dipinta.

Kecewa dan seakan tidak berpuas hati apabila matlamat yang dihajati tidak tercapai, pada penghujung mesyuarat Zahid bangun sekitar jam 12 malam lebih meninggalkan mesyuarat tanpa menggulungnya dan beredar pulang.

Malah, tiada kenyataan media sebaik berakhir mesyuarat MT seperti kebiasaannya dan hanya dikeluarkan keesokkan hari.

Kenyataan rasmi yang dikeluarkan Setiausaha Agung, Datuk Seri Ahmad Maslan menyatakan rasa tidak puas hati berhubung keputusan mahkamah melibatkan Najib disamping menyentuh persidangan peringkat akar umbi yang berlangsung minggu lepas.

Melihat kepada senario semasa, berkemungkinan satu-satunya jalan yang ada untuk Zahid bagi mendesak PRU awal adalah dengan merancang strategi sama seperti yang berlaku di Melaka.

Bagaimanapun, persoalannya kini adakah Zahid berani menarik sokongan terhadap PM daripada UMNO sendiri dan menumbangkan kerajaan sendiri seperti di Melaka?